**CSEMŐ KÖZSÉG öNKORMÁNYZATÁNAK**

**GAZDASÁGI PROGRAMJA**

**2019-2024.**

****

**A megválasztott Képviselő-testület alapvető célja, hogy biztosítsa a község működőképességét, az önkormányzat kötelező és önként vállalt közfeladatainak ellátásához szükséges gazdasági alapokat megteremtse, a feladatokat önkormányzati fenntartású intézményrendszeren keresztül elláttassa a takarékosság, a gazdaságosság és hatékonyság elveinek figyelembe vételével.**

A Képviselő-testület célkitűzése, hogy a múlt értékeinek megőrzésével, az adott időszak lehetőségeinek kiaknázásával biztosítsa a település fenntartását, lakosainak jövőjét, erősítse a térségben betöltött szerepét.

Az elmúlt évek községfejlesztési eredményeire építve, az elkezdődött folyamatokat és munkálatokat figyelembe véve készült e program. Érvényesíti azt a szándékot, hogy céltudatos, a település adottságaira és lehetőségeire épülő, versenyképes és a folyamatosságot biztosító önkormányzati munka valósuljon meg.

A megfogalmazott célok tervszerű megvalósítása a pénzügyi források és a gazdasági lehetőségek függvényében történik.

Ennek szellemében a választópolgárok felhatalmazása alapján – összhangban az Mötv. 116. §-ában írtakkal – Csemő község 2019-2024. évi gazdasági programját az alábbiakban hirdetjük meg.

**A GAZDASÁGI PROGRAM MEGVALÓSÍTÁSÁNAK ELVEI**

A Gazdasági Program választási ciklusra szól, épít az előző időszak eredményeire, tapasztalatára és folyamatára. Stratégiai jellegű célokat, feladatokat is tartalmaz, amelyek hosszabb távon meghatározhatják az önkormányzati döntések irányát és összehangoltságát.

**A Program, melynek fő célkitűzése, hogy Csemő fejlődésének üteme fenntartható, életének komfortja biztosítható, a települések versenyében elért pozíciója legalább megtartható, de inkább javítható legyen.**

A Gazdasági Program a működésre és a fejlesztésre fordítható források arányának kiegyensúlyozott, fejlesztés-orientált alakítására törekszik. Előnyben részesíti azokat a programokat, amelyek a település fenntartható fejlődését segítik elő.

**Alapelvek:**

*- Az önkormányzati kötelező feladatok biztonságos ellátását biztosítani kell.*

*- A Képviselő-testületnek a település vagyonával jó gazda módjára és racionálisan kell gazdálkodnia.*

*- A feladatellátáshoz kapcsolódó vagyonelemeket meg kell őrizni, működőképes állapotukat biztosítani kell.*

*- A költségvetést mindig úgy kell tervezni, hogy rendkívüli helyzetben is tudjon forrást biztosítani.*

*- A tartalékoknak biztosítaniuk kell, hogy pályázóképesek legyünk váratlan, be nem tervezett új lehetőségek esetén is.*

*- A Képviselő-testület felvállalja a lakosság szempontjából fontos, de nem kötelező feladatokat úgy, hogy ezek ellátása nem történhet a kötelező feladatok ellátásának rovására.*

**Az önkormányzati működés alapelvei:**

1. Az Önkormányzat maradéktalanul köteles gondoskodni kötelező feladatainak ellátásáról. A Képviselő-testület döntéshozatalánál köteles figyelembe venni, hogy annak következményei nem veszélyeztethetik a kötelező feladatok ellátásának biztonságát.

2. Az önkormányzati feladatok ellátásánál nagy figyelmet kell fordítanunk a lakosság szükségleteinek lehető legcélszerűbb és legmagasabb színvonalon történő kielégítésére. A szolgáltatások színvonalát a lehetőségekhez mérten, folyamatosan javítani kell. Feladat a határidőkre történő ügyintézés biztosítása, a fogadóórák, nyitvatartások pontos betartása. Az önkormányzat pénzügyeinek, számvitelének, költségvetésének és folyó munkáinak naprakészen tartása.

3. Döntéshozatalnál kiemelt szempontként kezelendő, hogy a döntés szolgálja a település helyi gazdasági élénkítését. Amennyiben az önkormányzat helyi gazdasági fejlesztést közvetlenül nem tud végrehajtani, úgy minden lehetséges törvényes eszközzel segítse elő az ilyen jellegű gazdasági élénkítést célzó beruházást, munkahelyek létesítését, megtartását.

4. Nagy figyelmet és gondot kell fordítani a település megjelenítésére (sajtó, külső kapcsolatok, kiadványok, stb.) A lakosság gyors és korrekt tájékoztatása céljából szükséges a print és az online felületeken is állandóan aktuálisnak lenni.

5. Kívánatos, hogy a Képviselő-testület rendszeressé tegye kapcsolatát a településen tevékenykedő gazdasági egységekkel, illetve a falu közéletét meghatározó civil szervezetekkel. Támaszkodunk a civil szervezetek véleményformáló és informáló szerepére. Rajtuk keresztül is közelebb kívánunk jutni a helyi társadalom valóságos igényeihez és véleményéhez.

**Az Önkormányzat gazdálkodása**

1. Lehetőség szerint nem vezetünk be helyi adót! Amíg csak az önkormányzatunkon múlik, hogy állapít-e meg helyi adófizetési kötelezettséget, addig ilyen előterjesztést nem teszünk!

2. A gazdálkodás alapja a mindenkori elfogadott éves költségvetés. Tervezése, elfogadása, végrehajtása során törekedni kell a működési célú kiadásaink mérséklésére.

3. Új beruházást megelőzően sorrendet kell felállítani. A beruházások indítása előtt vizsgálni kell a várható működési költségeket, meg kell határozni a hosszú távú működtetés feltételrendszerét.

4. A beruházások, fejlesztések során kötelezően törekedni kell az állami címzett és céltámogatási és az egyéb pályázati források bevonására. Kiemeltek azok a projektek, amelyek a szükségességük mellett saját erőt nem igényelnek.

5. Az önkormányzat intézményrendszerét folyamatosan vizsgálni kell, valamint a szükséges és elengedhetetlen változásokat végre kell hajtani a feladatellátásnak megfelelően. A működést és a kötelezően ellátandó feladatok végrehajtását semmilyen más tevékenység nem veszélyeztetheti.

6. Folyamatos vagyonkarbantartást és számbavételt kell biztosítani.

7. Az önkormányzati vagyongazdálkodás során biztosítani kell az önkormányzati vagyonérték megőrzését, növekedését, figyelemmel a produktív vagyonelemekre.

8. A felhalmozási és tőkejellegű, korlátozottan rendelkezésre álló bevételeket kizárólag beruházási, fejlesztési, eszközpótlási feladat ellátására lehet felhasználni.

9. A rendelkezésre álló források hatékony, optimális felhasználásának, a törvényesség betartásának érdekében folyamatossá kell tenni az ellenőrzést és számonkérést. Működtetni kell az intézmények belső ellenőrzési rendszerét.

10. A település gazdasági helyzete az elmúlt ciklusban is lehetővé tette, hogy saját erőből is végrehajtsunk fejlesztéseket. Ezt a gyakorlatot a mindenkori pénzügyi helyzetünk függvényében folytatni kívánjuk.

**TELEPÜLÉSRENDEZÉSI CÉLKITŰZÉSEK**

2019. október 8-án Csemő Önkormányzatának Képviselő-testülete jóváhagyta új településfejlesztési koncepcióját, településszerkezeti tervét és helyi építési szabályzatát.

A településfejlesztési koncepció Csemő környezeti, gazdasági adottságaira alapozó, a település egészére készített, a változások irányait és a fejlesztési célokat hosszútávra meghatározó dokumentum. A településszerkezeti terv határozza meg, hogy egy-egy terület milyen terület felhasználási kategóriába kerül (pl. lakó, településközpont, gazdasági, mezőgazdasági, erdő). A helyi építési szabályzat határozza meg az övezeteket, az építési szabályokat, az övezetekben megengedett tevékenységeket.

A tervek és szabályok elfogadását egy alapos felmérési munka előzte meg.

A szabályok megismerése és megfelelő alkalmazása érdekében 2020. január elsejétől főépítész szakember áll a lakosság szolgálatában. Havonta egy alkalommal tart fogadóórát a Községházán, illetve elektronikus levelezéssel folyamatosan elérhető az információ az építkezőknek, ingatlantulajdonosoknak.

A szakmai szolgáltatás igénybevétele a lakosságnak, a Csemőben bejegyzett társadalmi szervezeteknek és gazdasági társaságoknak ingyenes.

**SZOCIÁLIS ALAPELLÁTÁS**

Az alapellátás infrastrukturális és műszaki feltételei az elmúlt ciklus fejlesztéseinek köszönhetően a kor követelményeinek megfelelőek.

Önként vállalt feladatként folytatjuk szűrővizsgálatok és egészségmegőrző programok szervezését.

Az idősekre, rászorultakra továbbra is kiemelt figyelmet fordítunk. A szociális normatívák keretein belül a törvény és az önkormányzat rendeletében meghatározott anyagi támogatásokkal segítjük megélhetésüket. Jelen ciklusban is támogatjuk a nyugdíjasklubot.

Működtetni kell a kialakított települési támogatások ellátási rendszerét.

A szociális törvény szerinti valamennyi önkormányzati feladat ellátási formát határidőre biztosítani kell. A szociális normatívákat minél nagyobb hányadban szociális célokra kell fordítani. Kiemelten kell kezelni a rászoruló, különösen a veszélyeztetett kiskorú és az időskorú lakosság szociális problémáit.

**EGÉSZSÉGÜGYI ALAPELLÁTÁS**

Az Önkormányzat célja jelen ciklus alatt is az, hogy valamennyi csemői lakos helyben megtalálja az egészséges élet, az egészségmegőrzés valamennyi alapfeltételét, illetve betegsége esetén késedelem nélkül juthasson az alapellátó rendszer intézményein keresztül megfelelő ellátáshoz.

Az Önkormányzat ezért kiemelt fontossággal kezeli és támogatja a felnőtt- és a gyermek háziorvosi, valamint a fogászati alapellátás rendszerét, ezen túl:

* fenntartjuk és támogatjuk a térségi orvosi ügyeleti rendszer működését,
* iskola-védőnő alkalmazásával is folyamatosan biztosítjuk a gyermekek szűrését,
* a védőnői szolgálat és a tanyagondnoki szolgálat közreműködésével (jelzések, szállítások, gyógyszerkiváltás stb…) továbbra is támogatjuk a gyógyító munka hatékonyságának növelését

Az Önkormányzat jelen ciklusban is támogatja és aktívan közreműködik egy térségi szintű fogászati ügyelet megszervezésében.

**KÖZNEVELÉS, KÖZMŰVELŐDÉS, SPORT**

A tudásalapú társadalom állandóan változó feltételrendszerei között a pedagógusoknak nem csupán magas színvonalú szaktárgyi tudást kell átadniuk, hanem az alkalmazkodáshoz szükséges készségeket és kompetenciákat is, miközben ők maguk is a folytonos megújulás követelményrendszerében működnek. Ezt a munkát támogatni az Önkormányzat kiemelt feladata abból a jól felfogott érdekből kiindulva, hogy a település jövője szempontjából nagyon fontos tényező az oktatás és a nevelés minősége.

Az Önkormányzat a köznevelési feladatok ellátása körében:

* továbbra is gondoskodik az óvodai és a bölcsődei ellátás megszervezéséről a Csemői Nefelejcs Óvoda és Mini Bölcsődén keresztül,
* finanszírozási részt vállal a Ladányi Mihály Általános Iskola fenntartásában.

A köznevelési intézmények meglévő infrastrukturális színvonalának fenntartása és a kor-, valamint szakmai igényeket kielégítő fejlesztése a fiatal generációk megfelelő nevelése érdekében továbbra is kiemelt fontossággal bír.

Biztosítani kell az intézmények szakmai függetlenségét, a szükséges szakember létszámot, és a helyi nevelési program megvalósíthatóságát.

Keressük a lehetőséget arra, hogy Csemőben középfokú szakképzés működjön.

Az lenne a fő cél, hogy a csemői, általános iskolát végzett tanulók helyben tanulhassanak szakmát, nem kizárva az önkormányzati közreműködést a felnőtt szakképzés helybeni megteremtésében.

Az Önkormányzat segíti az intézmények pályázati tevékenységét.

A községben élők életminőségét jelentősen befolyásolja az a kulturális atmoszféra, mely jellemzi a települést. Az önkormányzat szerepet vállal a helyi közművelődési feladatok szervezésében.

Ehhez biztosítja a személyi feltételeket, szükséges mértékben az anyagi eszközöket, a közösségi színteret. Folytatni kívánjuk azt a többrétű kulturális szolgáltatást, mely Csemőt mára jellemzi.

1. Továbbra is be kell vonni a kulturális tevékenység szervezésébe a helyi civil szervezeteket, és szerveződéseket. Az elmúlt ciklusban kialakított, mára már hagyományos községi rendezvényeket folytatni és megtartani szükséges.

2. A Közművelődési Színtér maradjon helyszíne és színtere a helyi és térségi alkotóművészet bemutatásának.

3. Az Ökocentrum úgy, mint új közösségi színtér és úgy is, mint kiállítóhely bevonása a kulturális körforgásba.

Az életminőséget jelentősen befolyásolja az is, hogy az emberek a rendelkezésükre álló szabadidőt milyen módon tudják kitölteni, illetve a testi és lelki regenerálódásnak milyen feltételeket tudnak biztosítani.

A település kiemelkedő feltételeket biztosít szinte minden korosztályban a mozgásigény kielégítésére. Az óvodai és az iskolai sport tárgyi feltételei adottak. Az előző ciklusban elfogadott középtávú sportkoncepció végrehajtása folyamatos, a korábbi ciklus vállalásait (sportegyesület megalakítása, versenysport beindítása, szabadidősport támogatása, Sportcentrum fejlesztése) teljesítettük.

1. Támogatni kell a Csemői Palotás Sportegyesület működését.

2. A Csemői Sport- és Rendezvénycsarnok megépítése. Közreműködés a csarnok gazdaságos üzemeltetésének kialakításában. A létesítmény egyszerre szolgálná a sportot, a kultúrát, szabadidős célokat (koncertek, előadások). A csarnok bálok és lakodalmak helyszínéül is szolgálhatna.

3. Nagyméretű természetes füves labdarúgó pálya kialakítása. A mai követelményeknek megfelelő futballpályák több funkciót is be tudnak tölteni, szabadidős sportolásra ugyanúgy alkalmasak, mint egyesületek vagy iskolák sportprogramjának segítésére.

A fejlesztések részletes gazdasági számításait a tervezés időszakának lezárását követően a Képviselő-testület elé kell terjeszteni.

**KÖZREND, KÖZBIZTONSÁG**

Továbbra is támogatjuk és igyekszünk még szorosabbra fűzni a kapcsolatot rendőrséggel, a polgárőrséggel. Az önkormányzat célja, hogy a településen a közbiztonság és ezáltal a lakosság szubjektív biztonságérzete is fennmaradjon, tovább javuljon.

A rendőrség alapfeladata, hogy a bűncselekmények megelőzését, megakadályozását és felderítését végezze – ezt a tevékenységet az Önkormányzat a teljes korábbi ciklusban anyagi eszközökkel támogatta és támogatja a jövőben is.

Az egyént és közösségeinket egyaránt károsító kábítószerek és a mértéktelen alkoholfogyasztás elleni fellépés közös ügyünk. Ezért fontos a megfelelő lakossági tájékoztatás, felvilágosítás a helyi médiumokban és a különböző rendezvényeken.

Az önkormányzat céljai között szerepel a térfigyelő kamerák számának növelése és a közterületek rendjének megőrzése.

**KÖRNYEZETVÉDELEM**

Minden törekvésünk és intézkedésünk ellenére továbbra is sok esetben találkozunk olyan állampolgári magatartással, amikor is saját környezetüket teszik tönkre az illegálisan és önhatalmúlag lerakott hulladékkal a lakosok. Sajnos csak a magatartással és nem az elkövetővel!

Folytatjuk a településünk tisztaságát szolgáló akciók, programok, társadalmi és közösségi munkák szervezését.

Igyekszünk felszámolni a kül- és belterületi illegális hulladéklerakókat.

Évente két alkalommal felhívjuk a lakosság figyelmét az ingatlanjaik rendbetételére, vegetációs időszakban folyamatos a felhívás az allergén gyomnövények irtására.

Továbbra is biztosítjuk a kommunális hulladék szervezett keretek közötti leadásának ingyenes lehetőségét külterületi gyűjtőpontokon.

**GAZDÁLKODÁS ÉS FEJLESZTÉS**

**TELEPÜLÉSÜZEMELTETÉS, FALURENDEZÉS**

A települési önkormányzat feladata a település üzemeltetése mellett az infrastruktúra fejlesztése. A feladatok felvállalását és rangsorolását Csemő meglévő adottságai, a kitörési pontok feltárása, a lakosság igénye és az anyagi lehetőségek döntő mértékben befolyásolják.

Kiemelten kell kezelni azon falufejlesztési feladatokat, amelyek lehetőséget teremtenek a népesség megtartására, növelésére, munkahelyek megtartására, növelésére.

Ígértük és megvalósítottuk az előző ciklusban, hogy minden pályázati lehetőséget kihasználunk és az elnyert anyagi javakat fejlesztésre fordítjuk. Ezt a gyakorlatot folytatni kívánjuk! Az elnyert támogatási összegekhez a szükséges önerő fedezetéül a mindenkori költségvetési tartalék szolgál.

Pályázati források mellett (vagy hiányában) az önkormányzat anyagi lehetőségei függvényében - a biztonságos működést nem veszélyeztetve – önerőből is fejleszt.

Kiemelt és indokolt feladatok:

- Külterületi utak karbantartása, a települést Cegléddel összekötő kerékpárút megvalósítása.

- Vendégváró faluközpont fenntartása illetve a település védjegyévé vált, a magyarországi nemesítésű egynyári virágfajták bemutatásának biztosítása.

- Közterületi településrészek ápolt és gondozott állapotának fenntartása.

- Közvilágítás fejlesztése.

- Folytatni kell az új, könnyűszerkezetes buszvárók gyártását és telepítését.

- Energiatakarékos megoldások, megújuló energiaforrások alkalmazása a közterületeken és a középületeken.

**SZOLGÁLTATÁSOK FEJLESZTÉSE**

**Turisztikai vonzerő növelése.** A település turisztikai arculatának kialakítása megtörtént.

Rendelkezünk magyar és angol nyelvű ismeretterjesztő kiadványokkal, emblémázott ajándéktárgyakkal.

Átalakult a települési weboldal és Csemő jelen van a legnagyobb közösségi internetes oldalon, a térségi print- és online médiákban.

Csemő az elmúlt ciklus alatt a kistérségben lévő városok után a legnagyobb kistelepüléssé nőtte ki magát. Ebben a ciklusban is támogatni kell a település látogatottságát, ismertségét segítő rendezvényeket, biztosítva azt, hogy a rendezvények időpontja, programja megfelelően kerüljön népszerűsítésre. Az Önkormányzat honlapján a jövőben is szerepeltetni kell a turisztikai lehetőségeket, programokat.

Az új weboldal 2016. decemberétől teljes feltöltött állapotában használatban van. A grafikája, megjelenése asztali monitorra lett optimalizálva. Célszerű lehet mobil eszközökre (okostelefon, tablet) optimalizált (ún. reszponzív) megjelenésű olyan aloldalt készíteni, amely stílusában egyezik a főoldallal, tartalmában azonban másképp hangsúlyos: a programok, az elérhetőségek, a közérdekű adatok megelőzik a település-történetet.

Azt is látjuk, hogy bár a weboldalunk látogatottsága átlagban napi 1800 letöltés, a lakossági kommunikáció eltolódni látszik a közösségi oldalak és a mobilkommunikáció felé, ami felveti a mobil applikáció készíttetésének szükségességét. Ez egy olyan program, ami ingyenesen letölthető a mobil eszközökre, és a letöltőnek új hír, esemény, közlemény kapcsán üzenetben is jelez. Ezzel a direkt-marketing formával teljessé tehető az online kommunikáció.

**Free (ingyenes) Wi-fi.** Az előző ciklusban hat helyszínen valósult meg ingyenes internet-hozzáférés a település közigazgatási területén.

Folyatatni kívánjuk a szolgáltatás bővítését új helyszíneken.

**Pályázatfigyelés, pályázatkezelés.** A 2015-2019-es időszakban nagy érdeklődés volt mind a csemői lakosság, mind a településen működő – induló vállalkozások részéről a lehetséges EU-s és kormányzati forrású pályázatokkal kapcsolatban. Volt több sikeres pályázat, voltak elutasított pályázatok, de sok esetben az érdeklődők sajnos nem tudtak eljutni a pályázat benyújtásáig sem. Elemeztük a sikeres pályázatokat, valamint a sikertelenségek okait, amelyek között szerepel a szakterületi tervezői, kivitelezői kapcsolatok, ismeretségek hiánya, a pályázók alkalmatlansága, a projekt lebonyolítás és finanszírozás problémája, valamint a közmédiából származó propaganda jellegű információk.

A tapasztalatokat és az igényeket összegezve már 2020. januárjától az eddigi pályázati tanácsadói szolgáltatást kibővítjük komplex pályázat- és pályázó-támogatással is.

**Tisztított szennyvíz helyben tartása, Horgásztó.** *Ezt a célt az előző ciklusprogramban is megfogalmaztuk, s mivel pályázati lehetőség nem volt – így továbbra is aktuális…*

A település külterületi részén, önkormányzati tulajdonú ingatlanon, a szennyvíztelep közvetlen környezetében többcélú hasznosítású tó kialakítását lenne szükséges pályázni. Az ökológiai potenciál és a horgászati hasznosítás összeegyeztetésével határérték alatti szintre állítható és helyben tartható a tisztított szennyvíz, továbbá jó horgászati gyakorlat (JTGY) kidolgozásával sokak szabadidős szórakozása biztosítható – szintén helyben.

**Összegzés:**

**A gazdasági program a Képviselő-testület megbízatásának időtartama alatt támpontul szolgál a helyi elképzelések megvalósításához és az azokkal összefüggő döntésekhez.**

**A programban igyekeztünk megfogalmazni azokat a feladatokat, melyek megvalósulása hozzájárulhat Csemő fejlesztésének folytatásához.**

**A Képviselő-testület célja, hogy a fenti feladatokat a lehető legmagasabb színvonalon, azonban a költségtakarékosság (gazdaságosság) – hatékonyság – eredményesség szempontjainak szem előtt tartásával biztosítsa.**

**A megalapozott költségvetéssel, és a likviditás folyamatos figyelemmel kísérésével változatlanul biztosítani kell azt, hogy az üzemeltetéshez szükséges fedezet mindenkor és mindenre rendelkezésre álljon.**

**Az Önkormányzat Képviselő-testülete fontosnak tartja, hogy a településfejlesztés a település lakói számára ismert módon, a széles nyilvánosság biztosítása mellett történjen, mivel ez a biztosítéka annak, hogy az elméleti fejlesztési tervekből azok valósuljanak meg, melyek tényleg a település jövőjét, hosszú távú fejlődését, fejlesztését szolgálják.**

Csemő, 2020. január 20.

Dr. Lakos Roland

polgármester

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Záradék:

Csemő Község Önkormányzatának 2019-2024. közötti gazdasági programját a Képviselő-testület …/2020. (... …) sz. határozatával elfogadta.

Csemő, 2020.

Dr. Kovács Tímea jegyző