# Csemő Község Önkormányzat Képviselő-testületének …/2020. (VI.30.) rendelete

**Az önkormányzat fenntartásában lévő nevelési-oktatási intézményben igénybe vett gyermekétkezés intézményi térítési díjáról, valamint a térítési díjkedvezményekről**

Csemő Község Önkormányzat Képviselő-testülete az Alaptörvény 32. cikkének (2) bekezdésében, valamint a gyermekek védelméről és a gyámügyi igazgatásról szóló 1997. évi XXXI. Törvény (továbbiakban: Gyvt.) 162.§ (2) és (5) bekezdésekben foglalt felhatalmazás alapján az önkormányzat fenntartásában lévő nevelési-oktatási intézményben igénybe vett gyermekétkezés intézményi térítési díjáról, valamint a térítési díjkedvezményről az alábbi rendeletet (továbbiakban: Ökr.) alkotja:

# A rendelet célja 1.§

E rendelet célja, hogy az önkormányzat a nevelési-oktatási intézményeibe járó gyermekek, tanulók által igénybe vett étkeztetés intézményi térítési díját – a Gyvt. 151.§ (3) és a 29/1993. (II.17.) Korm. rendelet (4) bekezdésében foglaltak szerint -, valamint a térítési díjkedvezménnyel kapcsolatos szabályokat megállapítsa.

# A rendelet hatálya 2.§

A rendelet hatálya kiterjed – ha a Gyvt. és e rendelet másképpen nem rendelkezik –

1. az önkormányzat területén lakóhellyel rendelkező Gyvt. 4.§ (1) bekezdésének a) pontjában meghatározott
2. az önkormányzat területén élő Gyvt. 4.§ (1) bekezdésének b) pontjában meghatározott személyekre.

# Általános rendelkezések 3.§

* 1. Az önkormányzat gyermekétkeztetés keretében az alábbi ellátásokat nyújtja:
     1. óvodai étkeztetés (tízórai, ebéd, uzsonna)
     2. általános iskolai étkeztetés (tízórai, ebéd, uzsonna)
     3. általános iskolai menzai étkeztetés (ebéd)
     4. bölcsődei étkezés (reggeli, tízórai, ebéd, uzsonna)
  2. Az önkormányzat a közigazgatási területén élő ellátásra jogosultak részére az (1) bekezdésben meghatározott ellátásokat a fenntartásában lévő intézményben biztosítja.
  3. Az önkormányzat a fenti ellátásokat a Csemő Konyha Bt.-vel kötött szerződés alapján biztosítja.

# Eljárási rendelkezések 4.§

1. Az étkeztetés igénybevételére irányuló kérelem a nevelési-oktatási intézmény vezetőjéhez nyújtható be.
2. A 3.§ (1) bekezdésében meghatározott ellátások igénybevételét az intézményvezető intézkedése alapozza meg.

# 5.§

1. Ha e rendelet másképpen nem rendelkezik az étkeztetés ellátásért térítési díjat kell fizetni.
2. Az étkeztetés ellátás intézményi térítési díját az önkormányzat képviselő-testülete évente 1 alkalommal – a Gyvt. 151.§ (2) bekezdése alapján - tárgyév április 1. napjáig állapítja meg. Az intézményi térítési díjakat az Ökr. 1. melléklete tartalmazza, melyek nettó összege megegyezik a nyersanyagnorma összegével.
3. Az ellátás igénybevételéért fizetendő térítési díj összegéről (továbbiakban: személyi térítési díj) – melyet az intézményvezető a Gyvt. 151.§ (4) bekezdésének alkalmazásával állapít meg - az intézményvezető értesíti a fizetésre kötelezettet, legkésőbb az ellátás igénybevételétől számított 30 napon belül.
4. A személyi térítési díjat az intézményvezető évente 2 alkalommal felülvizsgálja. A felülvizsgálat során megállapított új térítési díjat a felülvizsgálatot követő 2. hónap
   1. napjától kell alkalmazni.
5. A személyi térítési díjat az igénybevétel napjától havonta előre, tárgyhónap 10. napjáig kell megfizetni.
6. Ha a fizetésre kötelezett a térítési díj összegét vitatja az intézményvezető értesítésének kézhezvételétől számított 8 napon belül a képviselő-testülethez fordulhat. A Képviselő- testület határozattal dönt a személyi térítési díj mértékéről.
7. Az iskolai és óvodai élelmezési nyilvántartás vezetésével, az intézményi térítési díjak – az intézményvezetők által jóváhagyott kedvezmények figyelembevételével – előírásával, beszedésével az Önkormányzat megbízza a csemői Ladányi Mihály Általános Iskola iskolatitkárát, Csemői Nefelejcs Óvoda és Mini Bölcsőde óvodatitkárát. Az étkezési térítési díjakat minden hónap 10-ig az Önkormányzatnál kell a szülőnek befizetnie.
8. Az étkeztetésből keletkező ÁFA kötelezettséggel kapcsolatos teendőket, a normatívával történő elszámolást az Önkormányzat pénzügyi előadója az élelmezési nyilvántartásból szolgáltatott adatok alapján a vonatkozó törvény előírásainak megfelelően látja el.

# 6.§

1. Az Önkormányzat Szociális és Kulturális Bizottsága a Gyvt. 151.§ (9) bekezdése alapján további térítési díjkedvezményt állapíthat meg a gyermek egyéni rászorultsága alapján.
2. A Gyvt. 151.§ (5) bekezdésében és az (1) bekezdésben meghatározott kedvezmény csak egy

– a gyermek számára kedvezőbb – jogcímen vehető igénybe.

# Záró rendelkezések 7.§

1. E rendelet 2020. július 1. napján lép hatályba.
2. A rendelet hatályba lépésével egyidejűleg hatályát veszti Csemő Község Önkormányzat Képviselő testületének az iskolában és óvodában 2012-ben fizetendő étkezési térítési díjakról szóló 1/2013. (I.29.) rendelete.

Dr. Lakos Roland Dr. Kovács Tímea

polgármester jegyző

A rendelet kihirdetve: 2020. június 30-án.

Csemő, 2020. június 30.

Dr. Kovács Tímea

jegyző

**I. melléklet**

**…/2020. (VI.30.) számú rendelethez**

**A gyermekétkeztetés intézményi térítési díja**

**Csemői Nefelejcs Óvoda és Mini Bölcsőde**

óvodai étkezés

- Tízórai 93 Ft + 27% ÁFA = 118 Ft kerekítve 120 Ft  
- Ebéd 244 Ft + 27% ÁFA = 310 Ft kerekítve 310 Ft  
- Uzsonna 28 Ft + 27% ÁFA = 36 Ft kerekítve 35 Ft

bölcsődei étkezés

- Reggeli 125 Ft + 27% ÁFA = 159 Ft kerekítve 160 Ft

- Tízórai 35 Ft + 27% ÁFA = 44 Ft kerekítve 45 Ft  
- Ebéd 225 Ft + 27% ÁFA = 286 Ft kerekítve 285 Ft  
- Uzsonna 65 Ft + 27% ÁFA = 83 Ft kerekítve 85 Ft

**Csemői Ladányi Mihály Általános Iskola**

- Tízórai 105 Ft + 27% ÁFA = 133 Ft kerekítve 135 Ft  
- Ebéd 290 Ft + 27% ÁFA = 368 Ft kerekítve 370 Ft  
- Uzsonna 39 Ft + 27% ÁFA = 50 Ft kerekítve 50 Ft

Csemő, 2020. június 30.

Dr. Lakos Roland Dr. Kovács Tímea

polgármester jegyző