

**Tárgy: döntés a Petőfi utcai plastánfasorról**

**E L Ő T E R J E S Z T É S**

**Csemő Község Képviselőtestületének**

**2020. június 30-án tartandó ülésére**

**Tisztelt Képviselő-testület!**

2020. március 3-án kérelmet nyújtottak be hatóságomhoz, melyben a Csemő, Petőfi Sándor utca 4. szám alatti ingatlan előtti közterületen, a járda és az úttest között elhelyezkedő, 3 db. platánfa kivágásának engedélyezését kérték.

Kérelmező beadványában a fák kivágásának szükségességét azzal indokolta, hogy azok vagyonában kárt okoztak és balesetveszélyesek. Kárt okoztak, mivel a felemelkedő gyökerek kerítésüket bedöntötték, az ingatlanon belüli járdájuk és az épület is megrepedezett, a gyökerek mozgása szintkülönbséget idézett elő, ami miatt kerti kiskapujuk is nehezen használható, illetve állandó állításra szorul. Balesetveszélyesek, mivel a házuk előtti járdaszakasz a feltörekvő gyökerek okozta szintkülönbség miatt járhatatlan, a fákról folyamatosan hulló elszáradt ágak, gallyak beterítik a járdát és sokszor az úttestet is.

Kérelmező beadványához szakértői véleményt is csatolt, amelyet Sas Ferenc készített:

*„Az Óvoda és a Vendégház előtti platánfák tenyészterülete jelentősen nagyobb, mint a rendelkezésre álló fasori sáv.*

*A fenti szakaszon a fák gyökérzete felnyomta a járdát és megemelte az óvoda kerítését és kapuját, ami így balesetveszélyessé vált.*

*Gyanítható, hogy a közelben futó közművek (víz, gáz) is sérülni fognak a talajmozgás és a fák gyökerei miatt.*

*A probléma első körös kezelésének a legjobb és legoptimálisabb módja az, ha minden második fát kivágják, a maradókat pedig ifjítják. Mindezek után gyökérmetszést kell végezni a teljes szakaszon.*

*A járda és a kerítés felújítása a befejező munkafolyamat.*

*Felhívnánk a figyelmet, hogy a teljeskörű megoldást csak a fasor leváltása jelent olyan fajokkal melyek növekedésük miatt kevésbé károsítanak műtárgyakat.”*

**Jogszabályi háttér**

Közterületen fát kivágni csak hatósági engedély alapján szabad. **A közterületen lévő fa kivágására vonatkozó részletes szabályokat a fás szárú növények védelméről szóló 346/2008. (XII. 30.) Korm. rendelet (a továbbiakban: Rendelet) tartalmazza.**

**2. §**(1) ***Fás szárú növény az ingatlan azon részén és oly módon telepíthető, hogy az - figyelemmel az adott faj, fajta tulajdonságaira, növekedési jellemzőire, szakszerű kezelésére - az emberi életet és egészséget nem veszélyeztetheti, a biztonságos közlekedést nem akadályozhatja, valamint nem okozhat kárt a meglévő építményekben, létesítményekben, és nem akadályozhatja azok biztonságos működését.***

**6. §**(1) ***A közterületen lévő fás szárú növény kivágását a fás szárú növény helye szerint illetékes jegyző engedélyezi.***

**8. §**(1) ***A közterületen lévő fás szárú növény kivágását követő 1 éven belül a használó köteles gondoskodni a növény helyben történő szakszerű pótlásáról***. A telepítendő cserje esetében 3 éven belül kell biztosítani a legalább azonos területi borítást. A pótlás céljából történő telepítést meg kell ismételni, ha a telepítést követő vegetációs időszak kezdetén a fás szárú növény nem ered meg. A szakszerű pótlás teljesítését a jegyző ellenőrzi.

**Döntéselőkészítés**

A település központjában elhelyezkedő platánfasor Csemő látképének meghatározó elemét képezi, ezért az arról való döntés alapos tájékozódást és előkészítést igényel. Az előterjesztés megírását az alábbi döntés előkészítő intézkedések előzték meg:

* bár a fasor sem országos, sem helyi védettséget nem élvez – hirdetményi úton, (a Polgármesteri Hivatal hirdetőtábláján és a Csemői Hírmondó márciusi számában) tájékoztattuk a lakosságot arról, hogy fakivágási kérelmet nyújtottak be a jegyzőhöz, és arra észrevételt tehetnek. (A fakivágásról szóló hirdetményre észrevétel a mai napig nem érkezett.);
* szükségesnek láttuk egy független erdészeti szakvélemény beszerzését is, ami a fák, a helyszín és a környezet felmérését követően több alternatívát is feltár a helyzet kezelésére. (A szakvélemény az előterjesztés mellékletét képezi.)

**Szakértői vélemény megállapításai**

A szakértői vélemény legfontosabb megállapításait az alábbiakban foglalom össze:

Nyilvánvaló, hogy beavatkozás szükséges a helyzet kezelésére, mert a fák közel vannak az épülethez és egymáshoz. A platán átlagéletkora 100-150 év, a jelenleg 40 éves platánok, fiatal, növekedésben lévő erős fák. Mind lombkoronájuk, mind törzsük, gyökérzetük terebélyesedni fog, azonban jelenlegi életterüket már most kinőtték. A gyökérnövekedés hatására a most jelenlévő egyenetlen járda problémája súlyosbodni fog, esetleg az autóútra is kiterjedhet. Számíthatunk a járda mellett lévő kerítésszerkezetek károsodására is.

A szakértői vélemény a helyzet kezelésére két megoldási javaslatot vázol fel:

1. **A platánfák kivágása**

Gyors és hosszútávú megoldást jelent, a kivágott fák helyére újak ültetésével visszaállítható a fasoros utcakép.

Hátránya, hogy a látkép jelentősen változni fog, a fák kitermelése jelentős anyagi vonzattal jár, melyet a fa ára nem fedez. A fák kivágását követően gondoskodni kell a környezet helyreállításáról (járda térköveinek újra rakása, kerítés alatt húzódó gyökérzet eltávolítása stb.) (A szakvélemény tartalmaz javaslatokat a kivágott fák pótlására is.)

*Amennyiben a Képviselő-testület a fák kivágása mellett dönt, a fák kivágása iránti kérelmet a polgármesternek a jegyzőhöz kell benyújtania. Az általános közigazgatási rendtartásról szóló 2016. évi CL. törvény 22. § (4) bekezdése értelmében a „jegyző kizárt annak az ügynek az elintézéséből, amelyben az illetékességi területének az önkormányzata, annak szerve vagy a polgármester ügyfél”. Ez azt jelenti, hogy az ügyben kijelölést kell kérni, a kijelölés idejével az eljárási határidő meghosszabbodik.*

1. **A platánfák megtartása**

A fasor ez esetben sem tartható meg a ritkítás nélkül – minden második fa kivágása szükséges. A hosszútávú megoldást ez esetben a fák környezetének parkosítása jelentené. Olyan járófelületet kell kialakítani, amelyben nem okoz kárt a gyökérnövekedés. Ez a jelenlegi térkő dolomittal, vagy murvával történő pótlását jelentené. Az ingatlanokba való bejutás vastag aszfalt vagy betoncsíkkal biztosítható. A gyökérnövekedéssel érintett kerítések minimum 4-5 méterrel történő áttelepítése szükséges. Hosszútávú jövőkép ez esetben az útszakasz sétáló utcává történő átalakítása.

*Ez a megoldás az elsőnél lényegesen költségesebb és időigényesebb. A 2. alternatíva megvalósítása a jelenlegi ingatlanhatárok megváltoztatásával járna és magántulajdonban lévő ingatlanokat is érintene, ezért azt egy hosszadalmas egyeztetési és tervezési folyamatnak kellene megelőznie. Ennél is nagyobb probléma, hogy érintené a Csemői Nefelejcs Óvoda és Mini Bölcsőde működését is, amennyiben az ingatlan méretének csökkenése miatt előreláthatólag a férőhelyek számát is csökkenteni kellenne. A Petőfi Sándor utca sétáló utcává alakítását annak központi elhelyezkedése, és az ott található intézmények és szolgáltatások miatt (polgármesteri hivatal, óvoda, mini bölcsőde, piac, állatorvosi rendelő, templom stb.) nem látom kivitelezhetőnek.*

1. ***A platánfák gyökereinek visszavágása***

*A szakvélemény a probléma kezelésére a paltánfák gyökereinek visszavágását nem tekinti elfogadható alternatívának, mivel az csak rövidtávon nyújtana megoldást, és számolni kellene azzal is, hogy a fák stabilitása csökkenne, ami újabb veszélyeket generálna.*

**Összegzés:**

Mind a kérelmező által benyújtott, mind az önkormányzat által készíttetett szakvélemény megállapítja, hogy a platánfák jelenlegi életterüket kinőtték, a gyökérnövekedés hatására kialakult egyenetlenség a járdában balesetveszélyes, és ez a helyzet a jövőben súlyosbodni fog. Az erdészeti szakvélemény ebben a kérdésben teljesen egyértelműen fogalmaz: ***„…a fasor környezete balesetveszélyes, mely esetében mindenképpen szükséges további teendő”.***

A járda fenntartása az önkormányzat feladata, ezért annak egyenetlenségei miatt bekövetkezett esetleges balesetekért az önkormányzatot terheli felelősség. Ugyanez igaz a fák állapotára, az arról lehulló ágakra, gallyakra is.

Figyelemmel a közelmúltban történő balesetre, a beérkezett kérelemre és az önkormányzat birtokában lévő szakvéleményekre, az önkormányzatnak meg kell tennie azokat az intézkedéseket, amelyekkel a jelenlegi balesetveszélyes helyzet megszüntethető.

Az írásos előterjesztés és a mellékelt szakértői vélemény alapján kérem a T. Képviselő-testületet az előterjesztés megtárgyalására, és a határozati javaslat elfogadására.

**…/2020. (06. 30.) határozat**

**Csemő Község Önkormányzatának Képviselő-testülete a Csemő, Petőfi Sándor utcai platánfasor állapotáról készült szakértői vélemény alapján úgy dönt, hogy a fasor miatti balesetveszély megszüntetése érdekében a fák kivágása szükséges. Felkéri Dr. Lakos Roland polgármestert, hogy a fakivágás iránti kérelmet nyújtsa be a jegyzőhöz.**

**Határidő: azonnal és folyamatos.**

**Felelős: polgármester, jegyző**

Csemő, 2020. június 22.

Dr. Kovács Tímea

jegyző