**Tárgy: Jelentés a két ülés között**

**történt eseményekről**

**ELŐTERJESZTÉS**

**Csemő Község Képviselő-testületének**

**2020. június 30-án tartandó ülésére**

**Tisztelt Képviselő-testület!**

Utolsó rendes, munkaterv szerinti ülését 2020. március 10-én tartotta a testület.

Januárban, a költségvetési koncepció készítése idején még senki nem gondolta, hogy bő egy hónap múlva az új koronavírus megjelenése teljesen átírja a prioritásokat és a feladatokat is…

Az elmúlt három hónap zsúfolt volt, ezért a korábbi hosszabb szünetek kapcsán kialakított gyakorlatot folytatva írásbeli beszámolót készítettem a közelmúlt történéseinek tematikus ismertetésére.

***\_\_\_\_\_\_\_\_\_\_\_\_\_\_\_\_\_\_\_\_\_\_Polgármesteri Hivatal***

A hivatalban a pandémiás időszakban végig munkavégzés zajlott - csökkentett ügyfélfogadási idő mellett.

A személyes ügyfélfogadás mellett telefonon, e-mailon elérhetőek voltunk, a megkereséseket teljesítettük, a kérdésekre válaszoltunk. A hivatal teljes személyi állománya közreműködött a lakosság tájékoztatásától az idősek csomagjának összeállításában és szállításában, a gyermek- és felnőtt étkeztetés megszervezésében és kivitelezésében.

Ezúton is köszönöm minden kollégámnak és a közfoglalkoztatotti állománynak is a közreműködő segítséget.

*E helyütt szeretném jelezni, hogy a veszélyhelyzet kihirdetéséről szóló 40/2020. (III.11.) Korm.rendelet 1.§-ára tekintettel, az Alaptörvény 32. cikk (2) bekezdésében meghatározott jogalkotói hatáskörében - a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdésében kapott felhatalmazás alapján, az Alaptörvény 32. cikk (1) bekezdés a) pontjában biztosított feladatkörömben – a veszélyhelyzet ideje alatt két rendeletet hoztam:*

* *április 16-án a 6/2020. (IV.16.) rendeletet a veszélyhelyzeti étkezési helyi programról*
* *május 1-én a 7/2020. (V.01.) rendeletet a járványügyi veszélyhelyzetben korlátozó intézkedésről (maszk kötelező használata a csemői kereskedelmi, vendéglátó és szolgáltató üzlethelyiségekben)*

***\_\_\_\_\_\_\_\_\_\_\_\_\_\_\_\_\_\_\_\_\_\_Csemői Nefelejcs Óvoda és Mini Bölcsőde***

Az önkormányzat által fenntartott intézmény dolgozói közreműködtek az önkormányzati veszélyhelyzeti feladatellátásban. Kétszer 1600 darab maszkot varrtak, melyből a májusi Hírmondó mellékleteként egy „csomag” kiosztásra került, a „maradék” az esetleges és nem várt második hullámban azonnal felhasználható.

Négy héten keresztül kisebb csoportokban a virágágyások előkészítését és az egynyári virágok beültetését is segítette az állomány.

Kötelességem jelezni azt is, hogy az óvoda és bölcsőde március 16-tól folyamatosan biztosította az ügyeletet, illetve a csoportokba járó gyerekek a közös csoportokban videókat, meséket, játékos feladatokat is kaptak. Az óvoda segítségével működtettük a rendkívüli időszak gyermekétkeztetését. A fejlesztések sem szüneteltek a pandémiás időszak alatt, a gyermekek a szakemberektől heti rendszerességgel kaptak – házhoz szállítva – feladatcsomagokat.

Köszönettel tartozom az óvoda minden munkatársának is.

***\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_Rendezvények***

Az idei esztendőben úgy készültünk, hogy visszatérünk a 2018-as korábbi gyakorlathoz, vendégeket hívnunk minden rendezvényre. Megtartjuk az összes kis- és nagy rendezvényt, sztárvendégekkel. Az augusztus 20-i ünnepségre a két évvel ezelőtti István a király produkcióhoz hasonló méretű más előadás szervezése (volt) folyamatban. Az élet (pontosabban a vírus és kijárási korlátozás) átírta ezt a forgatókönyvet…

A március 15-i leszervezett ünnepség – központi ajánlásra – elmaradt.

A Nemzeti Összetartozás Napja programját június 4-én sikerült megtartanunk, és arra készülünk, hogy jelen centenáriumi évben a Virágos Csemő Fesztiválon egy külön sátrat rendezünk be a megemlékezésre készített kiállítás anyagának, amit filmvetítéssel is színesítünk.

A legnehezebb helyzetben az augusztus 20-i államalapítás megünneplésével vagyok, mert erre a napra a veszélyhelyzet bekövetkeztéig a nagykőrösi Körszínház szervezésében egy élő János vitéz előadást terveztünk, vendégszínészekkel, továbbá helyi iskolás statisztákkal és a Gyöngyvirág Népdalkör szereplésével. A próbák a pandémiás helyzet miatt el sem kezdődtek, és mire májusban napvilágot látott, hogy (jelen állás szerint) augusztus 15-től lehet 500 főnél nagyobb rendezvényt szervezni – nem találtam szabad előadót, hiszen ahogy mi is, úgy más település is már az év elején lekötötte a fellépőit. Ezért az idei augusztus 20-i ünnepséget (a napján) a Szt. István szobornál koszorúzással és utána egy szentmisével fogjuk megünnepelni.

A János vitéz előadást a jövő évre halasztottuk.

Részben az augusztus 20-a, részben a falunap „pótlásaként” Virágos Csemő Fesztivált szervezünk augusztus 22-ére, szombatra. Szándékosan nem hívom Virágünnepnek, mert azt július első hétvégéjén kellene megrendeznünk – mégis a cél, hogy egy napban ugyan, de minőségében magas színvonalú rendezvényünk legyen. A program szinte teljesen összeállt, és sikerült megállapodni Janicsák Veca, Vastag Csaba és a Neoton Família élő fellépéséről. Este 22 órakor zenés tűzijáték, majd a „szokásos” két helyszín hajnal kettőig.

A nyári fesztviál mellett szeptember 12-én megrendezni tervezzük a Szüreti traktoros felvonulást és bált.

Egyelőre eddig látunk és tervezünk a rendezvényekkel…

***\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_Pályázatok***

* LEADER -SZÁLLÁSHELY KIALAKÍTÁSA

Csemő Község Önkormányzata a VP6-19.2.1.-38-8.1.1-17 felhívásra benyújtott pályázat alapján támogatást nyert a 1919659413 számú, "Szálláshely fejlesztés Csemőn a hivatás-, a program- és a vadászturizmus elősegítésére" című projektjéhez.

A projekt során funkció bővítő beruházással egyéb szálláshelyeket létesítettünk az épület emeleti és földszinti részében 1 db 2 ágyas szoba; 1 db 3 ágyas szoba; a vendégek kiszolgálására kialakításra került egy főzőkonyharész és étkező. A fejlesztés elkészült, a vállalkozó elvonult.

Azt a tény, hogy jelenleg is mesterek dolgoznak az épületben az magyarázza, hogy a hűtő-fűtő feincoil rendszert is hozzá kell igazítani az átalakított emeleti részhez. Ez kisebb átalakításokkal, javításokkal és festéssel is jár – terveim szerint júliusban végleg befejeződhetnek a belső munkálatok.

* LEADER –TURISZTIKAI VONZERŐ NÖVELÉSE

A Helyi értékekre épülő turisztikai szolgáltatások fejlesztése - helyi aktívturisztikai szolgáltatások kialakítása című pályázati felhívásra a LEDAER munkaszervezet felé nyújtottunk be támogatási kérelmet 4.476.214 forint összeg elnyerésére - még 2018-ban.

Március 13-án kaptunk értesítést arról, hogy a pályázatunk nyert! Ebből a támogatásból az Ökocentrumban kialakított tanösvény szemléltető és bemutató tábláit fogjuk elkészíttetni. Megtörtént a kivitelezői ajánlatkérési dokumentáció kiküldése. Az eljárás nyertese jelezte, hogy az a gyártó, aki az egyedi igényeinknek megfelelő eszközök legyártását vállalta – írásban nyilatkozott arról, hogy az idei évben nincs szabad gyártási kapacitása, továbbá felejtsük el a két évvel ezelőtt adott árakat is…

Ebben a pillanatban ott tartunk, hogy keresünk másik gyártót szabad kapacitással. Végső esetben, miután 18 hónapunk van a megvalósításra – elfogadhatjuk az eredeti beszállító jövő évi teljesítését is, viszont abba belegondolni sem merek, hogy 2021-ben mennyibe fog kerülni a 2018-ban árazott egyedi eszköz….

*Annyira szerettem volna már befejezni a kulturális kiállítóhely teljes kialakítását, hogy nagyon. Hosszú évek óta dolgozunk az épület és a környező terület kialakításán és abszolút nem vagyok, nem is lehetek elégedetlen, mert a pályázataink nyertek, állami támogatást kaptunk az udvar kialakítására – csak nagyon vágyom már arra a percre, amikor azt mondhatjuk, hogy készen vagyunk. Ha nem találunk gyártót, akkor ez a pillanat a jövő év közepéig húzódhat…*

* ÖNKORMÁNYZATI FEJLESZTÉS 2019-2020.

A tavalyi évi pályázati fordulóban belterületi utak felújítására pályáztunk, 15 millió forint támogatási összegre, 15 %-os önerővel. A pályázatunk nyert, a fejlesztést kisebb zökkenővel ugyan, de idén májusban meg tudtuk valósítani.

Az idei évi pályázati fordulóban a Wass Albert, Szüret és Mészáros utcák Kossuth Lajos utcával határos torkolatainak felújítására nyújtunk be pályázatot.

* MAGYAR FALU PROGRAM

ÖNKORMÁNYZATI ESZKÖZFEJLESZTÉS

MFP-KKE/2019 kódszámú pályázati kiírásra benyújtott pályázatunkban az igényelt támogatás összege 6.515.100 Ft volt. A pályázat tartalma szerint megtörtént a nagyteljesítményű ágvágó adapterrel szerelt rézsűzúzó beszerzése a csemői utak hatékony karbantartására. Az eszköz megérkezett, használatba is vettük a kijárási korlátozás kezdetéig a külterületi dűlőink több, mint felét meg is nyírtuk.

KÜLTERÜLETI ÚTFEJLESZTÉS

Önkormányzati tulajdonú utak felújítása" című, MFP-ÖTU/2019 kódszámú nyertes pályázatunk tartalmát (Csemő-Zöldhalom településrészen az Iskola-dűlő részleges - rossz állapotú - útburkolatának felújítása 509 m hosszúságban) megvalósítottuk, az elszámolást beadtuk.

TEMETŐ ÚTFEJLESZTÉS

Az MFP-FFT/2019 kódszámú pályázati kiírásra 2019.09.05-én benyújtottuk az 3020686643 iratazonosító számú pályázatunkat, mely a csemői köztemető belső gyalogos úthálózatának bővítését célozza. Az intézkedésre 4.975.378.-Ft összegű támogatást nyertünk. A projekt elkészült, a pénzügyi elszámolás összeállítása folyamatban van.

*A KÖZPONTI EGÉSZSÉGHÁZ GYERMEKRENDELŐ ÉPÜLETRÉSZÉNEK TETŐFELÚJÍTÁSA – elbírálás alatt*

Ezzel a fejlesztéssel teljes lehet a központi orvosi rendelő felújítása. A felújítás során új deszkázatot és cserepezést tervezünk erre a gyermekorvosi épületrészre. A pályázati anyag energetikai fejlesztést is (nyílászáró csere, napelem, szigetelés) tartalmaz a tetőcserén túl.

*MIKEBUDAI ÚT RÉSZLEGES FELÚJÍTÁSA – elbírálás alatt*

Az MFP-ÖTU/2020 kódszámú pályázati kiírásra a Mikebudai út két rossz minőségű szakaszának (a Ceglédi úttal való torkolat kb. 300 méteres szakasza, továbbá a Gyüge dűlő magasságában kb. 200 méter) felújítására pályáztunk.

*ÓVODAI JÁTSZÓUDVAR FEJLESZTÉSE – elbírálás alatt*

Szabvány szerinti mozdonyt, mókuskereket, mászókát és köteles egyensúlyozó eszközt szeretnénk beszerezni az udvar bolt felőli belső sarkába, 5 millió forint értékben.

*ÖNKORMÁNYÁZATI GÉPBESZERZÉS 2020. – elbírálás alatt*

Ezene az intézkedésen egy olyan kistraktort (Husqvarna TC238TX) szeretnénk beszerezni, amit a fűnyírástól a gyeplazításon át a hótolásig tudnánk használni egész évben. Pályázatunk a traktoron és az adapterein túl egy nagy teljesítményű mosóberendezés beszerzését is célozza – 3,4 millió forintos összköltséggel.

* KULTURÁLIS RENDEZVÉNY TÁMOGATÁSÁNAK PÁLYÁZATA

Pest Megye Önkormányzata az 5000 fő alatti kistelepülések számára írt ki pályázatot február elején, amelyben rendezvény megtartásához volt kérhető támogatás. A pályázat nyert, csak a rendezvény marad el a veszélyhelyzet okán, mert az 500 ezer forint támogatást a május 2-ára tervezett virágvásár hangtechnikai és színpadtechnikai eszközeinek bérlésére szerettünk volna felhasználni. Beadtuk azt a kérelmet, amivel engedélyt kértük a támogatásnak a szüreti fesztiválra való „átkonvertálására” – várjuk a kiíró válaszát kérelmünk teljesíthetőségét illetően.

***\_\_\_\_\_\_\_\_\_\_\_\_\_\_\_\_\_\_\_\_Saját erős fejlesztések***

* AUTOMATA ÖNTÖZÉS

Telepítésre került az Ökocentrum udvari részén az automata öntözőrendszer, amivel garantálható az ápolt és zöldellő udvari környezet.

A zöldhalmi településrészen a tavalyi évben kialakított kisközponti részen a földmunkák előtt kialakításra került az öntözőrendszer cső- és csöpögtető hálózata, most megtörtént az automatika felszerelése, továbbá kialakításra került öntözőrendszer a tájház belső udvarában is.

* DŰLŐÚT KARBANTARTÁS

Az idei lesz az első olyan év, amikor minden a feladat ellátásához szükséges eszköz a rendelkezésünkre áll! Tavaly már használtuk az új grédert és az ágaprítót is, és kora tavaszon (a kijárási korlátozás elrendeléséig) elvégeztük a külterület több, mint fele részén a rézsűzúzó géppel a dűlőutakat szegélyező növényzet ritkítását, takarítását. Az alsó-csemői területrészt nem tudtuk elvégezni, erre késő ősszel sort kerítünk.

Jelenleg már a fűnyíró adapter van a traktoron, folyamatosan végezzük az utak mentén a lágyszárú növényzet nyírását.

* ÖKOCENTRUM FEJLESZTÉSE

A nyertes LEADER pályázataink (szálláshely kialakítása, tanösvény felszerelése) mellett önerőből is dolgozunk az ökocentrumban. A góré felújítását csemői vállalkozó végzi, ez lesz a tanösvény induló helye. A tető cseréje már megtörtént, jelenleg az oldalfal elemei cserélődnek, amit fel- és lejáró lépcső tesz majd teljessé. Ezen túl vásárolunk egy mobil mosdót, amit az épület mögé szeretnénk elhelyezni abból a célból, hogy az udvari területet használók számára legyen wc lehetőség. Jelenleg is zajlik a tereprendezés a konténer végleges helyének kialakítását illetően, depózni a parkolóban tudtuk. Heteken belül végleges helyére emeljük és bekötjük a vizet és az áramot is.

* TEMPLOM TÉRI BEJÁRÓ

Megkezdtük a sekrestye felőli bejáró út elkészítését. A szegőzést követően geotextiliára murva burkolat kerül. Ezzel a „lépéssel” befejezettnek tekinthető a Templom tér felújítása.

* CSEMŐ APPLIKÁCIÓ

Régi vágyam is teljesül…

Hamarosan új szintre léphet az önkormányzati kommunikációnk: örömmel jelentem be, hogy elkészült a CSEMŐ mobiltelefonos applikáció.

A program használata rendkívül egyszerű, letöltés után meg kell adnunk egy e-mail címet és egy jelszót, (de akár beléphetünk a saját facebook fiókunkkal is) és kész is az aktiválás. Az alkalmazással az önkormányzat célja az, hogy valós idejű információkat kaphasson a lakosság.

Előnye a közösségi oldalakkal szemben, hogy nem ömlesztve zúdulnak ránk a hírek, mi magunk választhatjuk ki, éppen mire vagyunk kíváncsiak. Hírekre? Programokra? Nyitvatartásra? Rendelési időre?

Az applikáció különlegessége a lakossági bejelentés funkció. Ha kátyút, kidőlt fát vagy akár illegális hulladékot lát, egy fotó és egy rövid leírás kíséretében rögtön be tudja jelenteni a problémát, megadva a pontos GPS koordinátákat vagy bejelölve a helyet a térképen.

A tartalmak elkészültek, sikeres volt a teszt üzemmód és elindult már a nyilvánosságra hozatali eljárás is. Reményeink szerint napokon belül az alkalmazás letölthető lesz androidos készülékekre a Play Áruházból, Apple készülékekre az App Store-ból.

A Csemő applikáció ingyenes lesz a felhasználók számára.

* KÖZPONTI ORVOSI RENDELŐ ELŐTTI TERÜLET RENDEZÉSE

A tuskók eltávolítása nemcsak elsőre tűnt nehéz feladatnak, hanem a valóságban is szenvedés a köbön… Kavicsok és betondarabok nőttek be a gyökérzet közé és teljesen deformálták, átszőtték a távközlési kábeleket és csöveket.

Még a nyáron szeretnénk rendezni ezt a területrészt, évelő és örökzöld növények és egy kis csobogó is készül majd - ezzel teljessé válik a központi rész csinosítása.

* TELEK VÁSÁRLÁSA

Megtörtént a 4/2020.(02.25.) számú határozat végrehajtása, az önkormányzat megvásárolta az iskola hátsó udvarával szemben levő ingatlant. Az év második felében tervezzük, hogy olyan nyitott és fedett tárolókat építünk, ahol megoldható lesz a géppark megfelelő tárolása.

\* \* \*

*Tisztelt Képviselő-testület!*

*Az elmúlt közel három hónapot az új koronavírus elleni védekezés, a rendeletileg kapott és önként is vállalt feladataink teljesítése alapvetően meghatározta.*

*Hitem szerint a település e körben (is) jól „vizsgázott”!*

*Ahogy olvasható volt, a veszélyhelyzet idején is ha éppen nem közleményt vagy felhívást készítettünk, gyermekétkezést adminisztrálunk – akkor „felüdülésképp” törődtünk a napi feladatainkkal és a pályázatokkal kapcsolatos adminisztrációval.*

Kérem, hogy jelentésem a Tisztelt Képviselő-testület tudomásul venni szíveskedjen.

Csemő, 2020. június 23.

Dr. Lakos Roland

polgármester