**BESZÁMOLÓ**

**Csemő Község Önkormányzata 2019. évi gyermekjóléti és gyermekvédelmi feladatainak ellátásáról**

1. **Bevezető**

A gyermekek védelméről és a gyámügyi igazgatásról szóló 1997. évi XXXI. törvény 96. § (6) bekezdése értelmében a helyi önkormányzatnak gyermekjóléti és gyermekvédelmi feladatai ellátásáról minden év május 31-ig átfogó értékelést kell készítenie, amelyet az önkormányzat képviselő-testületének meg kell tárgyalnia.

Az értékelés tartalmazza mindazokat a követelményeket, melyeket a gyámhatóságokról, valamint a gyermekvédelmi és gyámügyi eljárásról szóló 149/1997. (IX.10.) Korm. rendelet 10. melléklete előír az önkormányzatok számára.

Az értékelés a fentiek alapján bemutatja

* a település demográfiai mutatóit, különös tekintettel a 0-18 éves korosztály adataira;
* az önkormányzat által nyújtott pénzbeli, természetbeni ellátások biztosítására vonatkozó adatokat;
* az önkormányzat által biztosított személyes gondoskodást nyújtó ellátásokat;
* a felügyeleti szervek, illetve a fenntartó által végzett ellenőrzések megállapításait;
* a jövőre vonatkozó javaslatok, célok meghatározását a Gyvt. előírásai alapján;
* a bűnmegelőzési cselekvési program és koncepció főbb – elsősorban gyermek és ifjúságvédelemmel összefüggő – elemeit;
* a civil szervezetekkel való együttműködés kereteit.

1. **Demográfiai mutatók**

Csemő község állandó népessége 2019. december 31-én 4684 fő. A 0-18 éves korosztály kor szerinti megoszlása 2019-ben az alábbiak szerint alakult:

|  |  |  |  |  |  |  |  |
| --- | --- | --- | --- | --- | --- | --- | --- |
| Korcsoport | 0-2  év közötti  (fő | 3-6  év közötti  (fő) | 7-14  év közötti  (fő) | 15-18  év közötti  (fő) | **Kiskorúak összesen**  **(fő)** | Lakónépesség összesen  (fő) | **Kiskorúak aránya**  **(%)** |
| 2018 | 133 | 214 | 401 | 251 | **999** | 4590 | **21,76** |
| **2019** | **150** | **236** | **453** | **258** | **1097** | **4684** | **23,42** |

A csemői köznevelési intézményekbe beíratott gyermekek létszámadatai a 2019. évben:

**Csemői Ladányi Mihály Általános Iskola**

|  |  |  |  |
| --- | --- | --- | --- |
| **Év** | **Létszám** | **SNI-s létszám** | **Iskola tanulói összesen:** |
| 2017. | 298 fő | 27 fő | 325 fő |
| 2018. | 293 fő | 30 fő | 323 fő |
| **2019.** | **252 fő** | **36 fő** | **288 fő** |

**Csemői Nefelejcs Óvoda**

|  |  |  |  |  |  |
| --- | --- | --- | --- | --- | --- |
| **2018/2019-as nevelési év**  **Óvodába járó gyermekek száma:**  **162 fő** | | | | | |
| Ebből: | | | | | |
| SNI-s | Beilleszkedési, tanulási magatartási nehézséggel küzdő | Veszélyeztetett | Hátrányos helyzetű | Halmozottan hátrányos helyzetű | Más településről bejáró |
| 10 | 8 | 29 | 21 | 34 | 6 |
| **2019/2020-as nevelési év**  **Óvodába járó gyermekek száma:**  **175 fő** | | | | | |
| Ebből: | | | | | |
| SNI-s | Beilleszkedési, tanulási magatartási nehézséggel küzdő | Veszélyeztetett | Hátrányos helyzetű | Halmozottan hátrányos helyzetű | Más településről bejáró |
| 4 | 7 | 16 | 26 | 26 | 9 |

1. **Pénzbeli, természetbeni ellátások**

A pénzbeli és természetbeni ellátásokat, azok igénybevételének módját, illetve a jogosultsági feltételeket az önkormányzat rendeletben szabályozta. Ezeket a szabályokat Csemő Község Önkormányzata Képviselő-testületének a pénzbeli és természetbeni szociális támogatások rendszeréről és gyermekvédelmi ellátásokról szóló, 2/2019. (II.01.) számú önkormányzati rendeletetartalmazza. A rendelet nem tartalmazza a rendszeres gyermekvédelmi kedvezményre való jogosultság szabályait, mivel azt teljes körűen a Gyvt. szabályozza. A Rendszeres gyermekvédelmi kedvezményre való jogosultságról a jegyző, a rendkívüli gyermekvédelmi támogatásra való jogosultságról pedig a Szociális és Kulturális Bizottság dönt.

* 1. **Rendszeres gyermekvédelmi kedvezmény**

A rendszeres gyermekvédelmi kedvezményre való jogosultság megállapításának célja annak igazolása, hogy a gyermek szociális helyzete alapján jogosult a Gyvt.-ben meghatározott gyermekétkeztetés normatív kedvezményének, a szünidei gyermekétkeztetésnek, illetve külön jogszabályban meghatározott egyéb kedvezményeknek (pl. ingyenes tankönyv) az igénybevételére. A 2019. évben rendszeres gyermekvédelmi kedvezményre való jogosultságot kellett megállapítani, ha a családban az egy főre eső havi jövedelem nem haladta meg a öregségi nyugdíj legkisebb összegének 135 %-át (38.475 Ft-ot). Egyedülálló szülő, tartós beteg vagy súlyosan fogyatékos gyermek, valamint nagykorúvá vált gyermek esetében az egy főre jutó jövedelmi értékhatár a nyugdíjminimum 145 %- a (41.325 Ft) volt. A rendszeres gyermekvédelmi kedvezményre való jogosultságról elmondható, hogy az összes támogatást figyelembe véve a legtöbben ebben a támogatási formában részesülnek.

2019. december 31-én **332 gyermek és fiatal felnőtt** volt jogosult a gyermekvédelmi támogatásra, ez a 0-18 éves korosztály 37,8%-a.

*2019. december 31-én rendszeres gyermekvédelmi kedvezményre jogosult gyermekek száma életkor szerint*

|  |  |  |  |  |  |  |
| --- | --- | --- | --- | --- | --- | --- |
| **Kor (év)** | **0-2** | **3-5** | **6-13** | **14-17** | **18-** | **Összesen:** |
| Gyermek, fiatal felnőtt  (fő) | 41 | 54 | 146 | 71 | 20 | **332** |

A települési önkormányzat jegyzője annak a gyermeknek, fiatal felnőttnek, akinek rendszeres kedvezményre való jogosultsága a **tárgyév augusztus 1-jén** fennáll tárgyév augusztus hónapra tekintettel, akinek **tárgyév november 1-jén fennáll**, tárgyév november hónapra tekintettel természetbeni támogatást nyújtott **6000 Ft értékű** fogyasztásra kész étel, ruházat, valamint tanszer vásárlására felhasználható **Erzsébet utalvány** formájában.

* 1. **Települési támogatás**

A helyi rendelet alapján rendkívüli gyermekvédelmi támogatásként települési támogatás nyújtható annak a személynek, aki a köznevelési intézménybe járó gyermekre való tekintettel rendszeres gyermekvédelmi kedvezményre nem jogosult és a családjában az egy főre jutó jövedelem nem haladja meg az öregségi nyugdíj mindenkori legkisebb összegének 250%-át a gyermek(ek) családban történő gondozásának költségeihez való hozzájárulásként

1. a tanköteles gyermek tanszer, tankönyv ellátásának biztosítására
2. a gyermek étkezésének biztosítására;
3. a gyermek más településre történő iskolába járásához szükséges autóbuszbérlet megvásárlásához;
4. a gyermek köznevelési intézmény, sportegyesület javaslatára táborozási vagy nyaralási költségére.

A települési támogatás összege gyermekenként 6.000.- Ft.

Települési támogatás nyújtható annak a személynek, aki a köznevelési intézménybe járó gyermekre való tekintettel rendszeres gyermekvédelmi kedvezményre jogosult és a családjában az egy főre jutó jövedelem nem haladja meg az öregségi nyugdíj mindenkori legkisebb összegének 150%-át a gyermek(ek) más településre történő iskolába járásának biztosítása érdekében autóbuszbérlet megvásárlásához.

* 1. **Bursa Hungarica**

A Bursa Hungarica Felsőoktatási Önkormányzati Ösztöndíjrendszer célja az esélyteremtés érdekében a **hátrányos helyzetű, szociálisan rászoruló fiatalok felsőfokú tanulmányai**nak támogatása. A program keretében olyan szociálisan hátrányos helyzetű felsőoktatásban résztvevő hallgatóknak folyósítható az ösztöndíj, akik Csemőben lakóhellyel rendelkeznek, felsőoktatási intézményben (felsőoktatási hallgatói jogviszony keretében)**teljes idejű (nappali tagozatos) képzésben vesznek rész**t. **A 2019. évben 7 fő kapott támogatást.**

* 1. **Arany János tehetséggondozó program**

Az Arany János Tehetséggondozó Program célja, hogy segítse a**hátrányos helyzetű, tehetséges diákok továbbtanulását**. Az Emberi Erőforrások Minisztériumával együttműködve a **2019. évben az önkormányzat 1 fő csemői fiatalt támogatott.**

* 1. **„Megéri tanulni” ösztöndíj pályázat**

**A 2019. évben** tanulmányi eredményük alapján 5 hónapon keresztül **17 fő általános iskolás gyermeket 5000 Ft/hó és 10 fő és középiskolás fiatalt 10.000 Ft/hó összeggel támogatott.**

* 1. **Gyerekek karácsonyi támogatása**

Csemő Község Önkormányzata annak érdekében, hogy minden gyermeknek ünnep legyen a karácsony, és könnyítsen a gyermekes családok ünnepi kiadásain, a 2019. évben, december hónapban, egyszeri 8000 Ft pénzbeli támogatást nyújtott minden 0-18 éves korú csemői állandó lakhellyel rendelkező gyermeknek. **2019. december hónapban 1025 gyermek részesült támogatásban.**

* 1. **Az önkormányzatot terhelő, gyermekek ellátásával kapcsolatos kiadások a pénzbeli támogatások esetében**

A 2019. évi támogatások vonatkozásában az önkormányzatot összesen 18.851 e Ft kiadás terhelte, amely a támogatási jogcímek között az alábbiak szerint oszlott meg:

|  |  |
| --- | --- |
| * Rendszeres gyermekvédelmi kedvezmény | 4.225 e Ft |
| * Rendkívüli gyermekvédelmi támogatás | 4.151 e Ft |
| * Bursa Hungarica | 625 e Ft |
| * Arany János Tehetséggondozó program | 40 e Ft |
| * Megérni tanulni ösztöndíj program | 1.850 e Ft |
| * Gyerekek Karácsonyi támogatása | 7.960 e Ft |
| **Összesen:** | **18.851 e Ft** |

A rendszeres gyermekvédelmi kedvezmény alapján kifizetett összeg 100 %-át a központi költségvetés megtérítette.

**A gyerekek karácsonyi támogatása a 2019. évben új ellátásként került bevezetésre. Az előző évhez képest a gyermekeknek nyújtott támogatás mértéke 11.430 e Ft-ról, 18.851 e Ft-ra nőtt, ami 64%-os növekedés.**

1. **Gyermekétkeztetés**

Az önkormányzat a gyermekétkeztetés feladatait a Ladányi Mihály Általános Iskolában vállalkozó által működtetett konyhán keresztül látja el. **Az önkormányzat a 2019. évben a mini bölcsődében, az óvodában és az iskolában együtt összesen 344 fő gyermek részére biztosította a gyermekétkeztetést.**

Az óvodások napi 3 x-i étkezésben részesülnek, az általános iskolai tanulók alsó és felső tagozat esetén igény szerint napi 1-2 illetve 3 x-i étkezésben részesülnek a tanulók.

Rászorultsági alapon gyermekvédelmi kedvezményben részesülő család gyermekére tekintettel 100 %-os támogatásban részesül. A nevelt gyermek szintén 100 %-os támogatásban részesül. A család egy főre jutó jövedelmének vizsgálata alapján szintén 100 %-os támogatást kérhet az óvodás gyermek szülője. Három vagy több gyermekes család esetén az egy háztartásban élő eltartott gyermekek esetén az óvodás gyermek ingyen étkezhet, az általános iskolás gyermekek szülei pedig kérhetik az 50 %-os támogatás megállapítását. Szakorvos által leigazolt tartósan beteg gyermek esetén a szakorvosi igazolás alapján szintén ingyen étkezhet az óvodás gyermek, az általános iskolás gyermek esetében pedig az 50 %-os támogatást kérheti a szülő.

**Az étkezési kedvezményben részesülők száma: 292 fő, ez az összes étkező gyermek 84,88 %-a.**

A Mini Bölcsődében gyermekétkeztetésben részesülők száma a 2019. évben

|  |  |  |
| --- | --- | --- |
| Térítési díjat fizet |  | **1** |
| Ingyenes gyermekétkeztetésben részesül |  | **4** |
| Ebből: |  |  |
|  | Kedvezmény mértéke |  |
| * Rendszeres gyermekvédelmi kedvezményben részesül | 100% | **0** |
| * Tartósan beteg, vagy fogyatékos, vagy olyan családban él, ahol ilyen gyereket nevelnek | 100% | **0** |
| * Olyan családban él, ahol három vagy több gyereket nevelnek | 100% | **0** |
| * A családban az egy főre jutó jövedelem a … nem haladja meg | 100% | **4** |
| * Nevelésbe vett gyermek |  |  |
|  |  |  |
| Összesen: |  | **5** |

A Csemői Nefelejcs Óvodában gyermekétkeztetésben részesülők száma a 2019. évben

|  |  |  |
| --- | --- | --- |
| Térítési díjat fizet |  | **2** |
| Ingyenes gyermekétkeztetésben részesül |  | **118** |
| Ebből: | Kedvezmény mértéke |  |
| * Rendszeres gyermekvédelmi kedvezményben részesül | 100% | **46** |
| * Tartósan beteg, vagy fogyatékos, vagy olyan családban él, ahol ilyen gyereket nevelnek | 100% | **4** |
| * Olyan családban él, ahol három vagy több gyereket nevelnek | 100% | **14** |
| * A családban az egy főre jutó jövedelem a … nem haladja meg | 100% | **49** |
| * Nevelésbe vett gyermek | 100% | **5** |
|  |  |  |
| Összesen: |  | **120** |

A Csemői Ladányi Mihály Általános Iskolában gyermekétkeztetésben részesülők száma a 2019. évben

|  |  |  |
| --- | --- | --- |
| Térítési díjat fizet |  | **49** |
| Kedvezményes gyermekétkeztetésben részesül |  | **170** |
| Ebből: | Kedvezmény mértéke |  |
| * Rendszeres gyermekvédelmi kedvezményben részesül | 100% | **126** |
| * Tartósan beteg, vagy fogyatékos, vagy olyan családban él, ahol ilyen gyereket nevelnek | 50% | **4** |
| * Olyan családban él, ahol három vagy több gyereket nevelnek | 50% | **30** |
| * Nevelésbe vett gyermek | 100% | **10** |
| Összesen: |  | **219** |

1. **Az önkormányzat által biztosított személyes gondoskodást nyújtó ellátások**

Csemő Község Önkormányzata a gyermekjóléti alapellátások közül a család- és gyermekjóléti szolgáltatást és a gyermekek napközbeni ellátását biztosítja.

* 1. **Gyermekjóléti szolgáltatás[[1]](#footnote-1)**

A Ceglédi Kistérségi Szociális Szolgáltató és Gyermekjóléti Központ Csemői Család- és Gyermekjóléti Szolgálata a Ceglédi Többcélú Kistérségi Társulás fenntartásában működik 2007. óta, az önkormányzattal kötött társulási megállapodás alapján. A működéshez szükséges irodát, tárgyi feltételeket Csemő Község Önkormányzata biztosítja.

A családsegítő általános feladata az illetékességi területén élő szociális és mentálhigiénés problémák miatt veszélyeztetett, illetve krízishelyzetbe került személyek és családok életvezetési képességének megőrzése, az ilyen helyzethez vezető okok megelőzése, valamint a krízishelyzet megszüntetésének elősegítése, továbbá a veszélyeztetett személyek és családok érdekeinek képviselete és védelme. Tevékenységét az egyénre, illetve a családra irányuló folyamatos munkával végzi.

A család- és gyermekjóléti alapellátás igénybevétele önkéntes. A családgondozói feladatok megkezdése történhet az ügyfél személyes megkeresése alapján, illetve a jelzőrendszeri tagoktól érkezett írásos jelzés alapján is. A családdal való kapcsolatfelvételt követően van olyan eset, amikor a fennálló probléma megoldása egyszeri esetkezeléssel is megoldható. Az esetek többségében azonban rendszeres ellátást igényel a felmerült probléma megoldása.

A 2019-es évre vonatkozó konkrét adatok:

Az elmúlt év során **a szolgálathoz összesen 77 jelzés érkezett**. A tavalyi évhez képest csökkent a beérkezett jelzések száma, amelyeknek legnagyobb része (57) oktatási intézményektől, ezen belül **a Ladányi Mihály Általános Iskolától 42, középiskoláktól 11, a Nefelejcs Óvoda és Mini Bölcsődétől 4 db jelzés érkezett**. A jelzések leggyakrabban igazolatlan mulasztásokról szólnak, de sok esetben fordul elő a gyermekek, beilleszkedési nehézsége, illetve a problémák mögött sok esetben súlyos családi gondok is meghúzódnak. Egyre nehezebb feladat a pedagógusok számára is, hogy a gyermekek közötti konfliktusokat megfelelően, helyén tudják kezelni. 2018-tól újszerű feladat, új típusú szociális szolgáltatás az iskolai szociális munka megjelenése, amely könnyebbé teszi a pedagógusok munkáját, illetve a felmerülő problémák hamarabb észlelhetők, így a segítségnyújtás is hatékonyabbá válhat. A gyermeket veszélyeztető problémákat az iskolai szociális munkás időben észre tudja venni, s a pedagógussal kooperálva segíthet ezek megszüntetésében, megelőzésében. Összekötő szerepet tölt be az otthon, az iskola és a közösség között. Amennyiben a kialakult probléma megoldásában nem kompetens, úgy jelzéssel él szolgálatunk felé, tehát az iskola és a szolgálat között is összekötő szerepe van. A konfliktusok kezelése miatt és egyéb szempontokból is nagy szükség lenne iskolapszichológusra, hogy helyben és mielőbb megoldhatóak legyenek a problémák.

A Központban van lehetőség pszichológiai és fejlesztő pedagógiai tanácsadásra, de a családokra az utazás miatt nagy terhet ró, és a szakemberek kapacitása is korlátozott. Az iskola és a szolgálat közötti kapcsolat jó, és rendszeres. Több alkalommal történt a pedagógusokkal közös esetmegbeszélés, esetkonferencia. Kölcsönösen keresik egymást egy-egy felmerülő probléma esetén, s igyekeznek közösen megoldást találni a kialakult helyzetre. Az iskolavédőnő is fontos szerepet tölt be az iskola életében, a Szolgálattal is szoros kapcsolatban áll.

A Szolgálathoz **17 jelzés érkezett a Védőnői Szolgálattól.** A Védőnői Szolgálat új munkatársával is rövid időn belül sikerült jó kapcsolatot kialakítani. A jelzőrendszeri tagok közül a védőnőkkel való együttműködés mondható a legszorosabbnak, napi kapcsolatban vannak egymással. Sokszor végeznek közös családlátogatásokat, kölcsönösen segítik egymás munkáját, mivel az szorosan összefügg. Egy-egy eset kapcsán esetmegbeszéléseket, esetkonferenciákat tartanak. A jelzések többsége a gyermekek elhanyagolásáról szól: védőoltások beadásának csúszása, státuszvizsgálatok elmaradása, a gyermekek nem megfelelő testi higiénéje, stb. A jelzéseket követően bevált gyakorlattá vált, hogy közösen keresik fel az érintett családokat, így közös a felelősségvállalás is. Még ha sokszor kellemetlen is, de mindig nyíltan vállalják az ügyfelekkel szemben a felmerült problémákat, nyíltan tudják megbeszélni azokat, s közösen keresnek megoldási lehetőséget. Az írásbeli jelzést megelőzően a védőnőkkel az esetek 90 %-ában telefonon is felveszik a kapcsolatot, és az írásos jelzést megelőzi egy közös családlátogatás is. Együttes álláspont, hogy minél gyorsabb a reakció, annál hatékonyabb a problémamegoldás. A gondozott családok vonatkozásában rendszeresen konzultálnak egymással. Kölcsönösen számíthatnak egymás segítségére, ami nagyon megnyugtató.

4 esetben érkezett jelzés a helyi Nefelejcs Óvodától a Szolgálat felé. A jelzésekben leginkább igazolatlan óvodai mulasztások szerepelnek, illetve a gyermekek testi-lelki elhanyagolása. Volt óvodapedagógussal közös esetkonferencia, de előfordult közös családlátogatás is. Sokszor konzultálnak telefonon, illetve személyesen is egy-egy gyermek ügyében. Az óvoda vezetőjével és dolgozóival is jó szakmai kapcsolatot ápolnak.

**1 jelzés érkezett a házi gyermekorvostól, elhanyagolás miatt.**

Ezen kívül **1 jelzés érkezett a Pest Megyei Kormányhivataltól, 1 a Pártfogó Felügyelői és Igazságügyi Osztálytól, illetve 1 más Család- és Gyermekjóléti Szolgálattól**.

Az elmúlt időszakban is **több családnak vannak lakhatási problémái**, nehezen találnak albérletet több gyermekkel, illetve problémát okoz az is, hogy az ingatlanok mérete általában nem megfelelő egy nagy létszámú család számára. Az ingatlantulajdonos ritkán jelenti be a családokat az ingatlanba, sok esetben még az ideiglenes bejelentkezéshez sem járul hozzá. A **lakcímrendezés hiánya miatt gondot okoz a gyermekek óvodába, iskolába történő beíratása is**. **A családok ide-oda költözése is sok nehézséget okoz a településen belül és kívül egyaránt, így a családgondozás szolgálatunk és a védőnők esetében is akadályokba ütközik.**

**Az elmúlt évben 22 családot gondoztak alapellátásban, ez 41 gyermeket érint.** A településen 2019. decemberében **16 védelembe vett gyermek** volt. A védelembe vétel legjellemzőbb okai: az 50 órát meghaladó igazolatlan iskolai mulasztás, illetve a gyermekek súlyos elhanyagolása. Az előző évhez viszonyítva 2 gyermek esetében szűnt meg a védelembe vétel eredményesség miatt, 1 gyermek esetében nagykorúvá válás miatt. **26 szakellátásban nevelkedő gyermek** volt. Az elmúlt évben **1 gyermeket kellett családjából kiemelni**. Ez esetben a szülő életvitele miatt a gyermek súlyosan veszélyeztetett volt. A gyermek településen belül maradt, családba fogadták, így a vér szerinti szülővel való kapcsolattartás könnyebb. Sajnos 1 olyan eset is volt az elmúlt évben, amikor az újszülöttet nem lehetett hazaadni a kórházból, tekintettel a szülő életkörülményeire, életvitelére.

Sokan keresik fel szolgálatot hivatalos ügyintézésben való segítségnyújtás, nyomtatványkitöltés miatt (gyermekelhelyezés, házasság felbontása, költségmentesség kérelmezése, nyugdíjazás, segélykérelmek ügyében). Ezen kívül sokan kérnek információt, tanácsot egy-egy felmerült probléma kapcsán, igénylik a segítségnyújtást, függetlenül attól, hogy esetleg nem is önkéntesen keresték fel a szolgálatot. Munkájuk során nagymennyiségű és sokrétű problémával találkoznak. Igyekeznek mindenkinek segíteni, de tekintettel arra, hogy a családgondozó munkája mozgalmas (tárgyalások, munkaértekezlet, családlátogatás, intézményekkel való kapcsolattartás) sokszor nem találják bent az irodában. A Ez a probléma az előzetes időpont egyeztetéssel áthidalható, hiszen pl. egy gyermekelhelyezés és házasság felbontása ügyében szükséges nyomtatvány kitöltése több órát is igénybe vehet.

Fontos kiemelni a Család- és Gyermekjóléti Központ esetmenedzserének szerepét is. Az esetmenedzser tesz javaslatot hatósági intézkedésre (kivéve, ha a családsegítő olyan súlyos veszélyeztetést észlel, amikor azonnali lépésre van szükség). Elősegíti a családjából kiemelt gyermek visszahelyezését, kapcsolatot tart a családba fogadott gyermekekkel és családjukkal. Védelembe vétel esetén kapcsolatot tart a családdal, annak felülvizsgálatakor referál a Gyámügyi Osztály felé a család aktuális helyzetéről. Ez a családból kiemelt gyermekek esetében is így történik, hiszen az esetmenedzser tart kapcsolatot a vér szerinti családdal és tájékoztatja a Gyámügyi Osztályt a családban történt változásokról, vagy éppen a kiemelés esetén fennálló helyzet változatlanságáról. Ezen kívül utógondozói feladatokat is ellát. A szociális segítő munka azonban ezeknél a családoknál is a családsegítő hatáskörébe tartozik (hivatalos ügyintézés segítése, tanácsadás, segítő beszélgetés, stb.) Az esetmenedzserrel való kapcsolat is nagyon szoros, csakúgy, mint a védőnő esetében, vele is kölcsönösen segítjük egymás munkáját, közösen végzünk családlátogatást. Heti egy, olykor két alkalommal van kint a településen. Ezeken a napokon folyamatosan végezzük a családok látogatását.

Az Intézmény központjában sokan igénybe veszik a pszichológiai, illetve fejlesztő pedagógiai ellátást, illetve bővült a szolgáltatások köre, hiszen mediáció és családterápia is igénybe vehető. Az elmúlt évben két család is élt ezzel a lehetőséggel.

* 1. **Csemői Nefelejcs Óvoda[[2]](#footnote-2)**

A gyermekvédelmi feladatok ellátása minden óvodapedagógus feladata. Minden gyermek esetében óvodakezdés előtt családlátogatást végeznek, „Személyiséglapot” töltenek ki a szülővel közreműködve, amelyek nagymértékben meghatározzák a csoportban lévő pedagógia munka alapjait. Szükség esetén az óvónők – adott esetben az intézményvezető közreműködésével – kapcsolatba lépnek külső segítő szakemberekkel, amely leggyakrabban a Pedagógiai Szakszolgálat és a Ceglédi Kistérségi Szociális Szolgáltató és Gyermekjóléti Központ (továbbiakban: gyermekjóléti központ) munkatársát jelentik.

Előforduló kapcsolati formák:

* pedagógiai/pszichológiai/iskolaérettségi vizsgálat kérése
* óvodai szűrés kérése
* felülvizsgálati kérelem
* esetkonferencián való személyes részvétel
* pedagógiai jellemzés készítése
* esetjelző lap írása
* szóbeli konzultáció
* értesítés igazolatlan óvodai mulasztásról

**Pedagógiai Szakszolgálattal való kapcsolattartás jellemzői**

Ebben a nevelési évben 21 gyermek esetében történt vizsgálati kérelem benyújtása. 14 gyermeknél iskolaérettségi vizsgálat történt, egy gyermek esetében pszichológiai vizsgálatra volt szükség, két gyermeknél volt felülvizsgálat, további két gyermek esetében pedagógiai vizsgálat volt indokolt, végül két gyermeknél volt szükség ismételt vizsgálati kérelem benyújtására, mert több mint egy év elteltével nem kerültek behívásra.

**Gyermekjóléti központtal való kapcsolattartás jellemzői ebben a nevelési évben**

A gyermekjóléti központ és az intézmény együttműködése keretében egy esetben történt esetkonferencián való részvétel, védelembe vétel felülvizsgálata kapcsán.

Pedagógiai jellemzés készítésére az óvodapedagógusok által öt alkalommal került sor a gyermekjóléti szolgálat kérésére.

Esetjelző lapon kilenc alkalommal jeleztek az óvónők problémát a gyermekjóléti szolgálat felé.

Egy szülőnél került sor arra, hogy gyermekei (2 fő) igazolatlan hiányzása miatt, amely meghaladta a megengedett maximumot (21, illetve 24 nap) értesíteni kellett a jogszabály alapján előírt hatóságokat.

A kiemelt figyelmet igénylő, sajátos nevelési igényű gyermekek ellátását utazó gyógypedagógus látja el megbízási szerződéssel, heti hat órában. További szakmai segítő még a logopédus, aki szintén megbízási szerződéssel végzi a beszédhibás gyermekek terápiáját, a nevelési év eleji vizsgálatok eredményeképpen. Hetente kétszer 3-3 órában dolgozik az óvodában.

A fejlesztőpedagógiai munkát, amelyet a beilleszkedési, tanulási, magatartási nehézséggel küzdő gyermekek igényelnek, az intézmény fejlesztőpedagógusai látják el. Jelen esetben négy fő rendelkezik a megfelelő képesítéssel, ebből hárman végzik a kiscsoportos fejlesztéseket.

Legnagyobb problémát a logopédiai ellátás területén tapasztalnak. Sajnos egyre több a beszédhibás gyermek, több gyermek esetében szükség lenne a terápiára, sőt hasznos lenne az öt éves kor előtti fejlesztés is, amelyre kapacitáshiány miatt nincs lehetőség. Ami nagymértékben megnehezíti a gyermekek beszédfejlődését, a szülői támogatás (otthoni gyakorlás) hiánya. Az óvónők és a logopédus erre minden évben próbálják felhívni a családok figyelmet, sajnos több-kevesebb sikerrel.

1. **Csemői Ladányi Mihály Általános Iskola[[3]](#footnote-3)**

Az intézmény 288 tanulójából 121 fő (42%) rendszeres gyermekvédelmi kedvezményben részesül, 52 fő hátrányos helyzetű, 49 fő pedig halmozottan hátrányos helyzetű. Ez utóbbi két adat nem a valós helyzetet tükrözi, mivel a hátrányos helyzet megállapítása közvetlen anyagi haszonnal nem jár, ezért a szülők csak indokolt esetben kérik. Az intézmény tanulói közül 16 tanuló alapellátott, 8 fő védelembe vett.

Mulasztások

|  |  |  |  |  |
| --- | --- | --- | --- | --- |
|  | 2017/2018-as tanév II. félév | 2018/2019-es tanév I. félév | 2019/2020 tanév I. félév | 2019/2020 tanév II. félév |
| 30 óra feletti igazolatlan mulasztás: | 2 fő | 4 fő | 1 fő | 2 fő |
| 50 óra feletti igazolatlan mulasztás: | 5 fő | 5 fő | 2 fő | 6 fő |
| 250 óra feletti összes mulasztás: | 8 fő | 8 fő | 2 fő | 9 fő |

A mulasztások kezelése a 20/2012. (VIII. 31.) EMMI rendelet a nevelési-oktatási intézmények működéséről és a köznevelési intézmények névhasználatáról szóló szabályozása szerint történik. E kötelezettség alapján a Gyermekvédelmi Szolgálattal, a Területi Gyermekvédelmi Szolgálattal, a Járási Hivatal Hatósági Osztályával és Gyámügyi és Igazságügyi Osztályával is folyamatos a kapcsolattartás. A magas számú mulasztások mögött ebben a tanévben jelent meg az alsós tanulók magas részaránya. Első évfolyamon több olyan diák is volt, akinek 250 óra feletti, jellemzően orvos által igazolt hiányzása keletkezett már az első félévben.

Az Intézményben gyermekvédelmi felelős nincs, ezért minden osztályfőnök a gyermekvédelmi jelzőrendszer alappillére.

A *Gyermekjóléti Szolgálat helyi munkatársával* hatékony az együttműködés. A 2019-es naptári évben 42 hivatalos értesítésben kérték a segítségét. Az esetjelzések nagy többségét **az igazolatlan mulasztások** tették ki, de jelentős számban jelezték, hogy a **gyermek magatartásproblémái** mögött súlyos családi gondok állhatnak. Két gyermek esetében felmerült az elhanyagolás gyanúja is. Néhány új család költözött a településre iskoláskorú gyermekeivel, ezekközül egy esetben megkereste az iskolát a családgondozó, mivel az előző lakhely szerinti Gyermekjóléti Szolgálat jelezte, hogy ott a család alapellátásban volt. Az esetmegbeszélések, konferenciák rendszeresek. A családok szociális- és anyagi jellegű problémái sajnos az iskolai felszerelések hiányában, rossz minőségében is megmutatkoznak. **A szociális és anyagi jellegű problémákon túl sajnos megjelent a korcsoportokon belüli agresszió és a kirekesztés.** 2019-ben több esetben fordult elő a tanulók között olyan konfliktus, ami mögött a családok konfliktusa állt. A Gyermekjóléti Szolgálat elindította a családterápiát és mediációs foglalkozást, ezeken az érintettek részt vettek.

A védelembe vett gyermekekkel a *Gyermekjóléti Szolgálat ceglédi esetmenedzsere* foglalkozik. Hetente egy alkalommal tartózkodik a községben, és mivel a veszélyeztetett kiskorúak közel felét az intézmény tanulói teszik ki, ezért az ilyen alkalmakkor személyesen találkozik az iskola vezetőivel, pedagógusaival.

A Csemői Ladányi Mihály Általános Iskola és a Gyermekjóléti Szolgálat 2018-ban kötött megállapodása alapján az intézményben heti két alkalommal *iskolai szociális munkás* dolgozik, akihez a tanulók bizalommal fordulhatnak. 2019-ben több preventív foglalkozást is tartott, alapprogramokat, órákat látogatott.

Szintén heti két alkalommal érkezik az iskolába az *iskolavédőnő* is. A szűréseken, beszélgetéseken feltárt problémákat a pedagógussal, gyermekorvossal, családsegítővel egyezteti. A korosztályok érdeklődésének megfelelő előadásokat tart igény szerint minden évfolyamon, szervezi a tanulók kötelező védőoltását. Folyamatos, lelkiismeretes munkájának köszönhetően a tisztasági szűréseken egyre kevesebb problémát talál.

Az intézmény rendszeresen szervez preventív jellegű előadásokat a *Ceglédi Rendőrkapitányság szakembere* és *a körzeti megbízott* bevonásával.

**Az iskola 10 tanulója nevelőszülőknél él**, ezért a gyermekvédelmi feladatok fontos része a *gyermekvédelmi* *gyámok*kal való kapcsolattartás. A legjellemzőbb, hogy amikor a gyám a nevelőszülőt látogatja, az iskolába is bejön, hogy konzultáljon az osztályfőnökkel. Indokolt esetben a pedagógus megkeresheti őt telefonon. Sajnálatos, hogy a családból való kiemelés után esetenként akár 5-6 hónap is eltelik, hogy a gyermekvédelmi gyám kijelölésre kerüljön.

Fent leírtakból látható, hogy az intézmény erőforrásai szerint mindent megtesz annak érdekében, hogy tanulóinak védett gyermekkorát biztosíthassa. **Nagyban segítené munkájukat, ha az iskolában** (vagy a községben) **elérhető lenne egy gyermekpszichológus**, aki mélyebben – és a jelenlegi lehetőségeiknél gyorsabban - tudná feltárni a problémákat, hogy mihamarabb megfelelő fórumon kezelhessék azt.

1. **A felügyeleti szervek, illetve működést engedélyező szervek ellenőrzésének megállapításai:**

Gyámhatósági területen a felügyeleti szervek 2019. évben szakmai ellenőrzést nem tartottak.

1. **Jövőre vonatkozó javaslatok, célok meghatározása Gyvt. előírásai alapján:**

A meglévő intézmények biztosítják a gyermekjóléti és gyermekvédelmi feladatok megvalósítását. Az önkormányzat és a Gyermekjóléti Szolgálat kapcsolata szoros, a felmerülő problémákra rövid időn belül megoldást találunk. A gyermekvédelmi jelzőrendszer jól működik a településen, így a problémák szinte azonnal ismertté válnak, és a megoldásukban a saját területén mindenki részt vesz.

1. **Bűnmegelőzési cselekvési program és koncepció:**

Csemő Község Önkormányzata bűnmegelőzési programmal nem rendelkezik.

1. **Civil szervezetekkel való együttműködés**

A településünkön működő civil szervezetek és az önkormányzat közötti együttműködés kiegyensúlyozott. Az önkormányzat pályázati eljárás keretében anyagi támogatást nyújt a szervezeteknek. A civil szervezetek az általuk szervezett programokon, illetve az önkormányzati rendezvényeken való aktív közreműködésükön keresztül, elsősorban a szabadidő hasznos és tartalmas eltöltésében nyújtanak segítséget a gyermekeknek és a fiatal felnőtteknek.

Csemő, 2020. május 22.

1. Hornyákné Zámbó Andrea családgondozó által készített beszámoló alapján [↑](#footnote-ref-1)
2. Erdélyi Krisztina intézményvezető által készített beszámoló alapján [↑](#footnote-ref-2)
3. Arató Istvánné intézményvezető által készített beszámoló alapján [↑](#footnote-ref-3)