**Tárgy: A mini bölcsődei ellátásról és a fizetendő gondozási**

**személyi térítési és étkezési térítési díjról és az önkormányzat fenntartásában lévő nevelési-oktatási intézményben igénybe vett gyermekétkezés intézményi térítési díjáról, valamint a térítési díjkedvezményekről szóló helyi rendeletek felülvizsgálata**

**ELŐTERJESZTÉS**

**Csemő Község Képviselő-testületének**

**2020. június 30-án tartandó ülésére**

**Tisztelt Képviselő-testület!**

Jogszabályi előírás alapján a fenntartónak **a térítési díj alapját képező szolgáltatási önköltséget minden évben legkésőbb április 1-jéig meg kell állapítania** a tárgyévre tervezett adatok alapján, ezért szükségessé vált a 2019. évben elfogadott helyi rendelet felülvizsgálata.

**A bölcsődei szolgáltatási önköltség és intézményi térítési díj megállapítása**

A gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.) 146. § (1) bekezdése alapján, a személyes gondoskodást nyújtó gyermekjóléti alapellátás keretében biztosított **gyermekek napközbeni ellátásáért** és gyermekek átmeneti gondozásáért, valamint a személyes gondoskodást nyújtó gyermekvédelmi szakellátás keretében biztosított utógondozói ellátásért, valamint **a gyermekétkeztetésért térítési díjat kell fizetni.**

**A Gyvt. a térítési díj két kategóriáját szabályozza, az intézményi- és a személyi térítési díjat:**

**→** **az intézményi térítési díj:** a fenntartó önkormányzat állapítja meg külön az étkezésre és külön a gondozásra; az azokért fizethető maximális összeget jelenti;

**→ a személyi térítési díj:** az intézményi térítési díjból számított (külön az étkezésre, külön a gondozásra), a kisgyermekek családjának egyedi szociális jövedelmi viszonyai, illetve az igénybe vehető kedvezmények figyelembevételével  meghatározott, személyre szabott térítési díj.

A Gyvt. 147. § (3) bekezdése alapján **a fenntartónak évente április 1-jéig** a tárgyévre tervezett adatok alapján **meg kell állapítani a** **szolgáltatási önköltséget**. A szolgáltatási önköltség év közben egy alkalommal korrigálható, ha azt a tárgyidőszaki folyamatok indokolják.

Az önköltségszámítás alapján a fenntartónak egyúttal meg kell állapítania az **intézményi térítési díjat.**

**A** Gyvt. 147. § (2) bekezdése szerint **a mini bölcsőde esetében** **az intézményi térítési díjat külön meg kell határozni a gyermek gondozására**, nevelésére, nappali felügyeletére és a vele történő foglalkozásra (a továbbiakban együtt: gondozására), **valamint a gyermekétkeztetésre vonatkozóan.**

**→** A gyermekek gondozására számított intézményi térítési díj az élelmezés nyersanyagköltségével csökkentett szolgáltatási önköltség és a normatív állami hozzájárulás összegének különbözete.

**→** A gyermekétkeztetés intézményi térítési díjának alapja az élelmezés nyersanyagköltségének egy ellátottra jutó napi összege.

**A fent hivatkozott jogszabályok alapján szükséges, hogy a fenntartó dokumentáltan állapítsa meg a gondozás önköltségét, majd a számított intézményi térítési díjat, amelytől alacsonyabb összegben is meghatározhatja a fizetendő díj mértékét.**

**1. Szolgáltatási önköltség és a gondozási intézményi térítési díj számítása (2020. év)**

**A Mini Bölcsőde szolgáltatási önköltség számítása a 2020.évi költségvetési adatok alapján**

|  |  |
| --- | --- |
| Bölcsődei szakfeladat 2020.évi várható kiadásai | 12.818.596 Ft |
| Gyermekétkeztetés tervezett kiadásai | 897.712 Ft |
| **Bölcsődei ellátás összes kiadása:** | **13.716.308 Ft** |
| **Éves szolgáltatási önköltség/fő=összes kiadás osztva a normatíva szempontjából költségvetésben figyelembe vett létszámmal (4 fő)** | **3.429.077 Ft/fő/év** |
| * Le: egy főre jutó élelmezés nyersanyagköltsége + Áfa (450 Ft+27% Áfa/nap\*230 nap) | * 131.445 Ft |
| * Le: egy főre jutó állami támogatás összege Ft/fő (bértámogatás+üzemeltetési támogatás/4fő) | * 2.599.125 Ft |
| * bértámogatás (felsőfokú végzettségű kisgyermeknevelők) 0 Ft |  |
| * bértámogatás (felsőfokú végzettségű kisgyermeknevelők) 7.482.500 Ft |  |
| * üzemeltetési támogatás 2.914.000 Ft |  |
| **Összes állami támogatás 10.396.500 Ft** |  |
| **Gondozásra számított intézményi térítési díj 328/2011. Korm.r.9.§.(1) Ft/fő/év** | **698.507 Ft/fő/év** |

Az alábbi táblázat bemutatja a 2020. évi szolgáltatási önköltség számítás alapján a gondozásért kérhető intézményi térítési díj maximumát és a javasolt térítési díj összegét, mely megegyezik a tavalyi évben megállapított térítési díjjal:

|  |  |
| --- | --- |
| **2020. évi számított intézményi térítési díj/nap/fő (231 gondozási nappal számolva)** | **2020. évi javasolt intézményi térítési díj/nap/fő** |
| **3.024 Ft** | **500 Ft**  **(egységesen)** |

A jelenleg érvényes helyi rendelet szerint egyrészt – a hatályos jogszabálynak megfelelően – előírja, hogy a szülő a jogviszony fennállása alatt teljes havi gondozási díj fizetésére köteles, tekintet nélkül arra, hogy a gyermek betegség, vagy más ok miatt nem járt bölcsődébe. A gondozási díjat arra az időszakra vonatkozóan, amikor bölcsőde zárva tart (nyári-téli zárva tartás, nevelés nélküli nap) természetesen továbbra sem kell megfizetni.

**A személyi térítési díj megállapítása a következőképpen történik:**

A Gyvt. 148. § (1) bekezdése szerint a kötelezett által fizetendő térítési díj összegét (a továbbiakban: személyi térítési díj) az intézményvezető konkrét összegben állapítja meg.

A mini bölcsődében nyújtott bölcsődei ellátás esetében az intézményvezető a Gyvt. 151. § (4) bekezdés alapján megállapítja a bölcsődei ellátás keretében biztosított gyermekétkeztetésre vonatkozó személyi térítési díjat, valamint a gondozásra is megállapít személyi térítési díjat.

A személyi térítési díj – a gyermekétkeztetés kivételével – nem haladhatja meg az intézményi térítési díj összegét.

A szülő vállalhatja az intézményi térítési díjjal azonos személyi térítési díj megfizetését. Ebben az esetben az intézményi térítési díj kerül megállapításra személyi térítési díjként.

Amennyiben a szülő nem vállalja az intézményi díj személyiként való megfizetését, akkor a jövedelemigazolásokkal benyújtott jövedelemnyilatkozat alapján kerül megállapításra a személyi térítési díj a gyermek családjában az egy főre jutó rendszeres havi jövedelem figyelembe vételével.

Ez utóbbi esetben alkalmazni kell a Gyvt. 150. § (3) bekezdésében foglaltakat, mely szerint:

A személyi térítési díj összege igénybe vevőnként nem haladhatja meg  a gyermek családjában az egy főre jutó rendszeres havi jövedelem

*a)* 25%-át, amennyiben nem részesül ingyenes intézményi gyermekétkeztetésben,

*b)*20%-át, ha a gyermek ingyenes intézményi gyermekétkeztetésben részesül.

**A Gyvt. a gondozási díjjal kapcsolatban is meghatározza a normatív kedvezményben részesülők körét az alábbiak szerint:**

***Bölcsődékben térítésmentesen kell biztosítani:***

* a rendszeres gyermekvédelmi kedvezményben részesülő gyermek
* a tartósan beteg vagy fogyatékos gyermek
* a három vagy több gyermekes család gyermekének
* az átmeneti gondozásban lévő, az ideiglenes hatállyal nevelőszülőnél vagy gyermekotthonban elhelyezett gyermek, a nevelésbe vett gyermek
* a védelembe vett gyermek gondozását.

Figyelemmel a Gyvt-ben szabályozott jövedelem küszöbre (a gondozási térítési díj összege nem haladhatja meg a családban az egy főre jutó jövedelem 20, illetve 25%-át), és a normatív kedvezményekre, továbbá arra, hogy az egységes térítési díj összegét továbbra is a hatályos szabályozás szerinti legalacsonyabb összegben határoztuk meg (500 Ft), a felülvizsgálat továbbra sem érinti hátrányosan az alacsony jövedelemmel rendelkező igénybevevőket.

**Tisztelt Képviselő-testület!**

**A márciusi testületi ülésen a Csemői Nefelejcs Óvoda és Mini Bölcsőde felülvizsgált szakmai programját és Szervezeti és Működési Szabályzatát fogadta el a testület, annak folyományaként, a 2020. január 29-én a Pest Megyei Kormányhivatal, mint működést engedélyező szerv, január 30-án a Magyar Bölcsődék Egyesülete Bölcsődei Módszertani Szervezete tartott helyszíni ellenőrzést a bölcsődei működés tekintetében.**

**Az ellenőrzésről készült jegyzőkönyv a szakmai dokumentumok felülvizsgálatának kötelezettsége mellett „feladatul adta” a díjtételeket tartalmazó rendeletek kapcsán a KEREKÍTÉS alkalmazását.**

**Ennek megfelelően elkészült a**

* **Az önkormányzat fenntartásában lévő nevelési-oktatási intézményben igénybe vett gyermekétkezés intézményi térítési díjáról, valamint a térítési díjkedvezményekről szóló és a**
* **Az önkormányzat fenntartásában lévő nevelési-oktatási intézményben igénybe vett gyermekétkezés intézményi térítési díjáról, valamint a térítési díjkedvezményekről szóló**

**helyi rendeletek felülvizsgálata, mely rendelet-tervezeteket jelen előterjesztéshez mellékelek.**

Kérem Tisztelt Képviselőket az előterjesztés megtárgyalására és a rendeletek elfogadására.

Csemő, 2020. június 24.

Dr. Lakos Roland

polgármester